title: Automail

text: Mangan luvuissa 69-70 Winry lähetettiin Briggsiin päivittämään Edward Elricin automailia, joka ei ole toimintakelpoinen Briggsin jäätävässä lämpötilassa. Tämä korjauksen lisäksi Winry samalla myös minimoi Edin iloksi automailin painoa. Hänen alkuperäinen automailinsa oli ollut hyvin raskas ja hänen tasapainoaistinsa oli mukautunut kompensoimaan tätä. Uuden, kevyemmän automailin käyttö tarkoitti mukautumista kehon osien uuteen painoon. Tämä oli pitkä, yrityksistä ja erehdyksistä koostuva prosessi, joka olisi voinut koitua kuolemaksi, jos hän olisi käynyt taisteluun automailiinsa tottumattomana. Raskaan automailin kanssa toimiminen olisi johtanut sen painoon uudelleentottumiseen, minkä lisäksi se olisi vaikuttanut hänen pituuskasvuunsa. Kevyempi paino heikensi samalla kestävyyttä, mutta kuten Winry vakuutti hänelle: "tärkeät osat ovat vahvistetut."


title: Automail

text: Frank Archer on armeijan tiedustelu-upseeri, jolla on automail. Hänen kehonsa vasemman puolen tuhouduttua Liorissa häntä muokattiin merkittävästi automaililla, mukaan lukien vasen puoli kasvoista. Tämä saattaa viitata siihen, että automail voi korvata jopa elintärkeitä elimiä. Lisäksi hänen kätensä varustettiin konetykillä ja hänen suussaan on kielen paikalla konekivääri. Tämän johdosta hän ei avaa suutaan puhuakseen, mistä voidaan päätellä, että häneen on asennettu vokooderi jonnekin. Myöhemmässä vaiheessa hän käytti molempia aseita tuhoisin vaikutuksin. Laaja-alaisesta automailista johtuen häntä voidaan itse asiassa pitää kyborgina ennemmin kuin amputoituna (kaikki muut automailkäyttäjät ovat amputoituja).


title: Automail

text: Frank Archer esiintyy vain animesarjassa.


title: Automail

text: Eversti Genz Bresslau on Armor-Piercing (Panssarin läpäisy) Alchemist. Genz taisteli naamioidulla automail-kädellään lisäten joka kohtaamisessa enemmän automailia kehoonsa. Vaikka Genz voitetaan joka taistelussa, hän kutsuu itseään siitä huolimatta "vahvimmaksi".


title: Automail

text: Genz esiintyy ainoastaan videopelissä "Broken Angel".


title: Automail

text: Manga-sarjan Panina on tyttö Rush Valleystä, jolla on kaksi automail-jalkaa ja (animen mukaan) oikeanpuoleinen käsi on automail. Tämä taskuvaras, jonka kohteita ovat turistit, tapasi Edin varastettuaan tältä tämän valtion alkemistin kellon. Paninan automail lisää hänen ketteryyttään, mahdollistaa seiniä pitkin juoksemisen ja rakennuksesta toiseen loikkimisen. Lisäksi hänen jalkoihinsa on kätketty aseita. Oikeassa jalassa on terä ja vasemmassa kulveriini-tykki. Mangassa ainoastaan hänen jalkansa ovat automailit.


title: Automail

text: Animessa Paninalla on automail myös oikeassa kädessään ja varastaa Edin kellon vihaisen Winryn moittiessa Ediä, joka tämän mielestä on liian riippuvainen alkemiasta, eikä arvosta hyvin tehtyä automailia.


title: Automail

text: Vähäinen sivuhahmo Bard on armeijan kapinallinen, joka halusi automail-käden tullakseen vahvemmaksi. Armeija kielsi tarpeettoman automail-asennuksen (muutoin kuin menetettyjen raajojen korvaamiseen), joten Bard karkasi armeijasta. Hän hankki kaipaamansa automail-käden, jossa on kaksi aseen piippua ja kätketty stilettiterä. Hän kokosi ryhmän lainsuojattomia, joka yritti kaapata useita tärkeitä armeijan henkilöitä. Lähitaistelussa Edin kanssa Edin automail onnistui särkemään Bardin suhteellisesti heikomman automailin. Bard saatiin kiinni ja armeija vangitsi hänet.


title: Automail

text: Fullmetal Alchemist animen lopussa Winry asentaa Wrathille automailin oikean käden ja vasemman jalan tilalle, jotka hän menetti Danten viskatessa ne Porttiin (the Gate). Wrathin automailmalli vaikuttaa kestävämmältä kuin Edwardin, mutta tämä saattaa johtua Wrathin yli-inhimillisestä voimakkuudesta.


title: Automail

text: Elokuvassa "Conqueror of Shamballa" Wrathin automail on rikkoutunut huollon puutteessa. Winry löytää hänet läheltä Izumin hautaa ja tarjoutuu korjaamaan hänen kätensä ja jalkansa. Gluttonyn kanssa käydyn taistelun aikana Wrath sulauttaa automailkätensä maahan, keskelle syntetigrammia, ankkuroidakseen itsensä, Gluttonyn yrittäessä kiskoa häntä pois. Ennen kuin Alphonse syntetisoi heidät molemmat, avatakseen Portin, hänen kätensä vahingoittuu vakavasti Gluttonyn kiskoessa hänen kehoaan.


title: Automail

text: Tämä versio Wrathista esiintyy ainoastaan animessa. Mangaversio vastaa animen Prideä.


title: Automail

text: Mangassa Ling Yaon nuorempi henkivartija Ran Fan menettää vasemman kätensä kirjassa 12 taistelussa Wrathia vastaan. Myöhemmin hänelle rakennetaan taisteluautomail, jossa on ranteesta olkapäähän asti ulottuva terä.


title: Gillian O’Sullivan

text: Gillian O'Sullivan (s. 21. elokuuta 1976) on irlantilainen entinen kävelijä.


title: Gillian O’Sullivan

text: O'Sullivan sijoittui 1999 kävelyn maailmancupissa 20 kilometrin kävelyssä seitsemänneksikymmenenneksitoiseksi ajalla 1.42.20. Myöhemmin samana vuonna hän oli Sevillan MM-kisoissa matkan kolmaskymmenes ajalla 1.40.33. Seuraavana vuonna Sydneyn olympialaisissa hän käveli kymmenenneksi ajalla 1.33.10. Münchenin EM-kisoissa 2002 hän oli neljäs ajalla 1.28.46. Seuraavana vuonna hän voitti MM-hopeaa Pariisin MM-kisoissa ajalla 1.27.34. Vuonna 2004 hän käveli kävelyn maailmancupissa kahdeksanneksi.


title: Gillian O’Sullivan

text: O'Sullivan lopetti uransa huhtikuussa 2007 loukkaantumisten takia.


title: István Széchenyi

text: István Széchenyi [] (unkariksi "Széchenyi István"; 21. syyskuuta 1791 Wien, Itävalta – 8. huhtikuuta 1860 Döbling, Itävalta) oli kreivi ja varakas maanomistaja, joka käynnisti 1800-luvulla Unkarissa useita kehityshankkeita. Unkarissa hänestä käytetään kunnianimeä ”Suurin unkarilainen”. Yksi tunnetuimmista Széchenyin saavutuksista on Tonavan ylittävä Széchenyin ketjusilta (Széchenyi Lánchíd), joka yhdistää Budan ja Pestin kaupungit. Széchenyi oli perustamassa Unkarin tiedeakatemiaa ja Unkarin kansallisteatteria, ja hän toimi liikenneministerinä Unkarin hallituksessa vuoden 1848 vallankumouksen jälkeen. Vallankumouksen epäonnistuttua Széchenyi sai hermoromahduksen ja vietti loppuelämänsä mielisairaalassa. Hän teki itsemurhan vuonna 1860.


title: István Széchenyi

text: Széchenyi aloitti päiväkirjan kirjoittamisen 23-vuotiaana vuonna 1814 ja piti sitä koko elämänsä ajan. Tämän vuoksi hänen ajatuksensa ja tuntemuksensa ovat säilyneet jälkimaailmalle paremmin kuin kenenkään muun Unkarin historian merkkihenkilön.


title: István Széchenyi

text:
Széchényit olivat vanha ja vaikutusvaltainen unkarilainen aatelissuku, johon kuului paljon sotilaita ja kirkonmiehiä. Esimerkiksi György Széchényi oli Unkarin ylin arkkipiispa (primás) 1600-luvun lopulla.
István Széchenyin isä, kreivi Ferenc Széchényi (1754–1820), lahjoitti suvun yksityiskokoelmia ”kansakunnalle” 1802 ja vaikutti näin sekä Unkarin kansallismuseon että Unkarin kansalliskirjaston perustamiseen. Kansalliskirjasto on nimetty hänen kunniakseen Széchenyin kirjastoksi. István Széchenyin äiti oli kreivitär Juliána Festetics.
Unkarilaisen ylimystön tapaan perhe asui vuorotellen sekä Wienissä että sukutilallaan Nagycenkissa Länsi-Unkarissa, Sopronin kaupungin lähellä.


title: István Széchenyi

text: Széchenyi liittyi 18-vuotiaana veljiensä kanssa Itävallan armeijaan ja taisteli husaarijoukoissa Napoleonin sodissa kunnostautuen muun muassa Leipzigin taistelussa (1813), jossa hän vei tärkeän viestin vihollisen linjojen taakse. Széchenyi sai urotöistään Wienin seurapiireissä huomiota. Sitä lisäsi hänen isänsä testamenttaama lähes 30 000 hehtaarin maaomaisuus. Széchenyi matkusteli paljon varsinkin Englannissa ja Ranskassa, jotka olivat Länsi-Euroopan edistyneimpiä maita. Erityisesti Englannin demokraattinen poliittinen järjestelmä ja taloudellinen kehitys höyrylaivoineen ja rautateineen tekivät häneen vahvan vaikutuksen, jopa niin että häntä on luonnehdittu anglofiiliksi. Lisäksi Széchenyi luki paljon yhteiskunnallista ja filosofista kirjallisuutta, kuten Rousseauta, Adam Smithia ja Jeremy Benthamia.


title: István Széchenyi

text: Vuonna 1820 Széchenyi tutustui paroni Miklós Wesselényiin, joka kuului tunnettuun transilvanialaiseen aatelissukuun. Kummatkin olivat isänmaallisia ja uudistushaluisia nuoria aatelismiehiä, ja he tekivät yhdessä kolmivuotisen opintomatkan Saksaan, Ranskaan ja Englantiin. Takaisin Unkariin he palasivat 1823. Jo 1820-luvun alussa Széchenyi turhautui maanomistajien kapeakatseisuuteen ja feodaaliseen järjestelmään yleensäkin, ja hän ja Wesselényi olivat mukana perustamassa liberaalien ryhmää vuoden 1825 valtiopäiville.


title: István Széchenyi

text: Vuonna 1825 Széchenyi osallistui Unkarin valtiopäiville, jotka keisari Frans I oli kutsunut koolle Pozsonyyn. Ylähuoneessa Széchenyi herätti huomiota pitämällä puheensa unkariksi, vaikka siihen asti virallisissa yhteyksissä oli käytetty lähes yksinomaan latinaa. Vielä suuremman yllätyksen hän järjesti alahuoneessa, jossa keskusteltiin rahoituksen hankkimisesta Unkarin kielen ja kirjallisuuden aseman parantamiseksi. Széchenyi ilmoitti lahjoittavansa asiaa varten tilustensa yhden vuoden tuoton, 60 000 forinttia. Lahjoitus toi hänelle paljon mainetta, ja monet seurasivat hänen esimerkkiään. Asian edistämiseksi perustettiin Unkarin tieteellinen yhdistys, josta kehittyi myöhemmin Unkarin tiedeakatemia.


title: István Széchenyi

text: Széchenyi erosi armeijasta helmikuussa 1826 ja omistautui elämäntyölleen Unkarin kehittämiseksi. Hän yritti saada muutkin Unkarin aateliset viettämään enemmän aikaa kotimaassaan ja havahtumaan siellä vallitseviin epäkohtiin. Sitä varten Széchenyi järjesti Pestissä ravikilpailuja ja perusti sinne vuonna 1827 ”herrasmiesten klubin” nimeltä "Nemzeti Kaszinó". Esikuvana olivat englantilaiset klubit, joissa yläluokan miehet kokoontuivat keskustelemaan julkisista asioista ja pelaamaan korttia.


title: István Széchenyi

text: Etupäässä aatelistolle oli suunnattu myös kirjoitukset "Hitel" (Luotto, 1830), "Világ" (Valo, 1831) ja "Stadium" (Vaihe, 1832). Näissä kirjoituksissaan Széchenyi arvosteli ankarasti Unkarin feodaalista järjestelmää ja kirjoitti sosiaalisen oikeudenmukaisuuden sekä vapaan maanosto-oikeuden puolesta. ”Antiikkinen ja ruostunut järjestelmä”, joka piti yllä maaorjuutta, aateliston verovapautta ja keisarillisia monopoleja, esti yhteiskuntaa kehittymästä. Koska aateliston omistamaa maata ei voinut myydä, valtavallakaan maaomaisuudella ei ollut taloudellista merkitystä eikä sitä voinut käyttää luoton vakuutena. Széchenyi ei kuitenkaan haaveillut menneistä suuruuden ajoista vaan muistutti, että tulevaisuus on unkarilaisten omissa käsissä:


title: István Széchenyi

text: Széchenyi ei ollut vain teoreetikko, vaan kävi käsiksi moniin käytännön hankkeisiin. Hän edisti varsinkin liikenneyhteyksiä. Vuonna 1830 Széchenyi oli mukana perustamassa höyrylaivayhtiötä Tonavalle, ja hän purjehti useita kertoja jokea alas Mustallemerelle asti selvittääkseen sen liikennöintikelpoisuuden. Hänen aloitteestaan Tonava päätettiin kunnostaa höyrylaivaliikenteelle sopivaksi. Työn tärkein vaihe, Rautaportin putouksen ohittava kanava, valmistui 1834. Széchenyi pani alulle Tisza-joen perkaustyöt, jotka käynnistettiin 1840-luvulla. Joen mutkia oiottiin ja rantoja pengerrettiin, ja ennen tulvan alle joutuneet maat voitiin ottaa viljelykseen. Hän teki myös suunnitelman Unkarin rautatieverkkoa varten. Széchenyin tunnetuin liikennehanke oli kuitenkin vakinaisen siltayhteyden rakentaminen Budan ja Pestin kaupunkien välille. Széchenyin ketjusillaksi nimetty silta valmistui lopulta vuonna 1849.


title: István Széchenyi

text: Széchenyin ansioksi voidaan lukea myös Kansallisteatterin synty. Vuonna 1832 hän kirjoitti pamfletin, jossa hän ajoi unkarilaisen teatterin perustamista Pestiin. Vaikka ensimmäinen unkarilainen näytelmä olikin esitetty 1790, Pestissä toimi edelleen ainoastaan saksalainen teatteri. Unkarilainen teatteri rakennettiin rahankeräyksen, yksityisten lahjoitusten ja talkootyön avulla. Se avattiin vuonna 1837, ja nykyisen nimensä "Nemzeti Színház" eli Kansallisteatteri se sai 1840.


title: István Széchenyi

text: István Széchenyin suuri rakkaus oli kreivitär Crescence Seilern (1799–1875), joka oli kolmen lapsen äiti ja naimisissa iäkkään kreivi Károly Zichyn kanssa. Yli kymmenen vuoden ajan suhde kuitenkin säilyi pelkkänä ystävyytenä, kunnes Crescence jäi leskeksi vuonna 1834. István ja Crescence menivät naimisiin 1836, ja heille syntyi kaksi poikaa, Béla ja Ödön.


title: István Széchenyi

text: Vaikka Széchenyi ajoi monia radikaalejakin uudistuksia, kuten uutta perustuslakia, hänen tavoitteensa eivät olleet niinkään poliittisia vaan taloudellisia. Erityisesti Széchenyi varoi kansallismielisyyttä ja vastakkainasettelua Itävallan keisarikunnan hallinnon kanssa. 1840-luvulla Unkarin reformaatioliike alkoi kuitenkin radikalisoitua, kun sen henkiseksi johtajaksi nousi vankilasta marttyyrina palannut Lajos Kossuth.


title: István Széchenyi

text: Toisin kuin yläluokkainen Széchenyi, Kossuth nojasi alempaan aateliin ja porvaristoon. Hän ei ajanut pelkästään uutta perustuslakia vaan myös Unkarin itsenäisyyttä. Kossuth sai lehtimiehenä ja erinomaisena puhujana yleisön puolelleen. Széchenyin mielestä Kossuth oli kansankiihottaja, joka yksinkertaisti asioita ja vetosi enemmän tunteisiin kuin järkeen. Kirpeässä pamfletissaan "Kelet Népe" (Idän kansa, 1841) Széchenyi varoitti, että uusi politiikka veisi väistämättä vallankumoukseen ja saattaisi Unkarin konfliktiin Habsburgin dynastian kanssa. Pian ilmeni, että hän oli oikeassa.


title: István Széchenyi

text:
Vaikka Kossuthin ja Széchenyin välillä oli ristiriitaa, heillä oli myös yhteisiä tavoitteita. Kossuth vaati talonpoikien välitöntä vapauttamista, vapaata maanomistusta ja aateliston etuoikeuksien, varsinkin verovapauden, poistamista. Széchenyi halusi samoja asioita, mutta olisi edennyt hitaammin. Kyseessä oli liberalismin ja radikalismin kamppailu. Kossuth jatkoi siitä, mihin Széchenyi jäi. Hän myös kunnioitti Széchenyiä ja kutsui häntä ”suurimmaksi unkarilaiseksi”.
Vaikka Széchenyi olikin varoittanut vallankumouksesta, hän ei kuitenkaan sanoutunut siitä irti, vaan ylisti vallankumouksellisia sanomalehti "Pesti Hírlapin" pääkirjoituksessa 27. maaliskuuta 1848: ”Nämä miehet ovat onnistuneet luomaan Unkarin tulevaisuudelle sellaisen perustan, jota me muut emme olisi saavuttaneet ehkä koskaan tai vain sukupolvien ponnistuksien jälkeen.” Kun ”ensimmäinen itsenäinen Unkarin hallitus” aloitti toimintansa Lajos Batthyányn johdolla keväällä 1848, Széchenyi nimitettiin liikenneministeriksi.


title: István Széchenyi

text: Vallankumouksen jälkeinen uusi hallitus oli vahvasti unkarilaishenkinen, ja se joutui sangen pian törmäyskurssille Unkarin kansallisten vähemmistöjen kanssa – etenkin kroatialaisten. Wienin hallitus ei yrittänyt mitenkään hillitä tätä kiistaa, päinvastoin. Elokuun lopussa Wien julisti Unkarin hallituksen päätökset laittomiksi ja antoi poliittisen ultimaatumin. Sodan uhka oli ilmeinen.


title: István Széchenyi

text: Vallankumouksen kärjistyminen aseelliseksi konfliktiksi oli valtava henkilökohtainen pettymys ja järkytys idealistiselle Széchenyille, joka oli muutenkin rasittunut jatkuvasta huolehtimisesta ja liiallisesta työskentelystä. Hän syytti ensin Kossuthia, sitten itseään siitä, että hän oli saattanut uudistusliikkeen alkuun. Syyskuussa 1848 hän joutui kolmen epäonnistuneen itsemurhayrityksen jälkeen Döblingin mielisairaalaan Wienin lähistölle. Viikkoa myöhemmin Kroatian joukot hyökkäsivät Unkariin, ja sota oli syttynyt. Se päättyi vasta seuraavana vuonna, kun Unkarin joukot antautuivat Venäjän armeijalle. Kossuth pakeni maasta ja Batthyány teloitettiin. Széchenyi vietti Döblingissä elämänsä viimeiset 12 vuotta, jona aikana hän poistui mielisairaalan ulkopuolelle vain kaksi kertaa.


title: István Széchenyi

text: Mielisairaalassa Széchenyi saattoi oleskella melko vapaasti, työskennellä ja tavata vieraita. Hän teki lukuisia käsikirjoituksia, joista laajin oli "Önismeret" (Itsetuntemus, julkaistiin postuumisti 1875). Nimettömänä hän julkaisi poliittisesti erittäin merkittävän tekstin, joka lopulta koitui hänen kohtalokseen. Se sai alkunsa lokakuussa 1857, kun wieniläinen sanomalehti "Der Wanderer" julkaisi kirjoituksen "Rückblick auf die jüngste Entwicklungsperiode Ungarns" (Silmäys taaksepäin Unkarin viimeaikaiseen kehitykseen). Kirjoitus oli nimetön, mutta sen takana oli sisäministeri, paroni Alexander von Bach. Siinä ylistettiin propagandamaisesti Unkarin kehitystä sodan jälkeen ja väitettiin sen olevan absolutismin eli itsevaltiuden ansiota. Széchenyi kirjoitti, niin ikään nimettömänä, ironisen vastineen "Blick auf den anonymen "Rückblick", Von einem Ungarn" (Erään unkarilaisen silmäys nimettömään ”Silmäykseen taaksepäin”). Kirjoitus oli suunnattu Itävallan hallintoa, erityisesti vihattua sisäministeriä vastaan. Széchenyi väitti, että absolutistinen hallinto oli tuhoisaa eikä edes palvellut imperiumin omia etuja. Saksankielinen "Blick" julkaistiin 2 000 kappaleen painoksena Englannissa, jonne Széchenyin poika Béla oli salakuljettanut käsikirjoituksen. Kirja levisi nopeasti myös Unkariin.


title: István Széchenyi

text: Vaikka Bach erotettiinkin, Itävallan poliisi jatkoi "Blickin" kirjoittajan etsintöjä. Széchenyiä osattiin epäillä sekä kirjoituksen tyylin että julkaisupaikan perusteella. Poliisi tekikin hänen luonaan kotietsinnän maaliskuussa 1860 ja löysi lukuisia ”maanpetoksellisia” kirjoituksia. Széchenyi protestoi ja kirjoitti kirjeen poliisiministeri Adolf Thierrylle. Thierry vastasi, että mielisairaala, jossa Széchenyi oleskeli, ”on jo kauan sitten lakannut olemasta sellainen paikka, minkä sen pitäisi olla”. Tämän saattoi tulkita kahdella tavalla: joko Széchenyiä vastaan käynnistettäisiin oikeustoimet tai hänet suljettaisiin pakkohoitolaitokseen. Kumpaakaan vaihtoehtoa Széchenyi ei voinut hyväksyä. Psyykkinen paine kävi kestämättömäksi, ja hän ampui itsensä 8. huhtikuuta 1860.


title: István Széchenyi

text: Széchenyin traaginen kuolema herätti paljon huomiota, ja hänelle pidettiin muistotilaisuuksia ympäri Unkaria; yksin Budapestissä tilaisuuteen osallistui 80 000 henkeä.


title: István Széchenyi

text: 1800-luvun alussa Tonavan yli kulki vain ponttonisilta, joka saattoi olla pitkiäkin aikoja poissa käytöstä esimerkiksi vaikeiden jääolosuhteiden vuoksi. Näin tapahtui vuonna 1820, kun István Széchenyi joutui odottamaan joen ylitystä kokonaisen viikon päästäkseen isänsä hautajaisiin Wieniin. Tästä tuskastuneena hän päätti perustaa säätiön kiinteän sillan rakentamiseksi. Vuonna 1832 Széchenyi matkusti Lontoon Hammersmithiin keskustellakseen sillan rakentamisesta tunnetun siltojen suunnittelijan, arkkitehti William Tierney Clarkin kanssa.


title: István Széchenyi

text: Sillan rakentaminen ja osakeyhtiön perustaminen sitä varten hyväksyttiin valtiopäivillä 1835. Ketjusilta vihittiin vuoden 1849 marraskuussa, katkeraan tappioon päättyneen itsenäisyystaistelun jälkeen. Ketjusillan merkitys sekä taloudellisen että valtiollisen kehityksen kannalta oli valtava, sillä lähin samanlainen rakennelma löytyi vasta Wienistä. Mutta sillalla oli paitsi käytännöllinen, myös symbolinen merkitys. Sen avulla kahdesta erillisestä kaupungista syntyi yksi, Unkarin pääkaupunki Budapest.


title: István Széchenyi

text: Vuonna 1945 vetäytyvät saksalaiset räjäyttivät ketjusillan, kuten muutkin Budapestin sillat. Sodan jälkeen se rakennettiin uudelleen entisen mallin mukaan ja otettiin käyttöön 1949, sata vuotta ensimmäisen vihkimisen jälkeen.


title: István Széchenyi

text: István Széchenyiä voi pitää Unkarin reformikauden merkittävimpänä valtiomiehenä. Moni hänen aloittamansa työ alkoi kantaa hedelmää vasta myöhemmin.


title: István Széchenyi

text: Seitsemän vuotta Széchenyin kuoleman jälkeen, 1867, syntyi "Kompromissina" tunnettu sopimus, joka vahvisti huomattavasti Unkarin asemaa. Sopimuksen mukaan Unkari sai oman hallituksensa, jolla oli itsenäinen päätösvalta kaikissa muissa paitsi ulkopolitiikkaa ja armeijaa koskevissa asioissa. Itävallan keisarikunnasta tuli Itävalta-Unkarin kaksoismonarkia, ja keisari Frans Joosef kruunattiin myös Unkarin kuninkaaksi. Kompromissin myötä ulkomainen pääoma alkoi virrata Unkariin ja unkarilaisten tuotteiden, etupäässä viljan, markkina-alue laajeni.


title: István Széchenyi

text: Széchenyin alkuun saattama Ketjusilta vaikutti ratkaisevasti myös siihen, että Buda ja Pest liittyivät yhä enemmän toisiinsa. "Kompromissin" jälkeinen taloudellinen nousu vaikutti varsinkin Pestin kaupungin kasvuun, ja sillan yhdistämistä kaupungeista alkoi muodostua kokonaisuus. Vuonna 1873 Buda ja Pest liitettiin yhteen myös hallinnollisesti, ja näin syntyi uusi pääkaupunki Budapest. Széchenyi oli jo aikanaan kannattanut kaupunkien yhdistymistä.


title: István Széchenyi

text: Nykyään Széchenyin muisto näkyy monin tavoin Budapestin kaupunkikuvassa. Ketjusilta on kenties Budapestin tunnetuin nähtävyys, jolla on samanlainen merkitys kaupungin symbolina kuin Eiffel-tornilla Pariisissa tai Vapaudenpatsaalla New Yorkissa. Sillan Pestin puoleisessa päässä on Rooseveltin aukio, jonka laidalla nousee Unkarin Tiedeakatemian rakennus. Tiedeakatemian edessä on Széchenyin patsas. Patsaan on suunnitellut kuvanveistäjä József Engel, ja se paljastettiin vuonna 1880. Rooseveltin aukiolta lähtee myös Széchenyin mukaan nimetty rantakatu, joka jatkuu pohjoiseen Margitin sillalle asti. Pääkaupungissa on lisäksi useita Széchenyin mukaan nimettyjä katuja ja aukioita, ja "Széchenyi-hegy" on yksi Budan korkeimmista kukkuloista.


title: István Széchenyi

text: Széchenyin mukaan on nimetty myös Budapestin suurin kylpylä Széchenyin kylpylä (), joka avattiin vuonna 1913. Uusbarokkia edustava rakennus on myös arkkitehtoninen nähtävyys. Kylpylä sijaitsee Kaupunginpuistossa, ja sen lähellä on samanniminen metroasema.


title: Parasense

text: Parasense on venäläinen psytrance-duo, jonka muodostivat Alexey Kurkin ja Victor Zolotarenko (Zolod). Parasense on lyhenne sanoista "Paranoic Sensations". Duon toinen jäsen Victor Zolotarenko menehtyi onnettomuudessa 4. tammikuuta 2006.


title: Topkapın palatsi

text: Topkapın palatsi () on Istanbulissa sijaitseva palatsi, joka toimi vuosina 1465–1853 Ottomaanien valtakunnan hallintopaikkana. Palatsin rakennustyöt aloitti sulttaani Mehmed II vuonna 1459. Sulttaani asui siellä vuoteen 1856, jolloin hän muutti Dolmabahçen palatsiin, jossa oli modernit mukavuudet, kuten juokseva vesi. Topkapiin jäi edelleen valtion toimintoja kuten rahapaja ja kirjasto. Topkapin palatsi muutettiin museoksi vuonna 1924, ja sen alue on noin 80 000 neliömetrin kokoinen. Se on ollut Unescon maailmanperintökohde vuodesta 1985.


title: Topkapın palatsi

text: Nimestään huolimatta Topkapi ei ole yksi palatsirakennus vaan laaja rakennuskompleksi, johon kuuluu neljä muurien ympärömää sisäpihaa ja niiden sisällä puistojen ympäröimiä huviloita ja huvimajoja. Tärkeä osa Topkapia on haaremi, jossa on asunut tuhansia naisia ja eunukkeja. Koko palatsin väkiluku oli suurimmillaan noin neljätuhatta.


title: Topkapın palatsi

text: Ensimmäiselle pihalle johtaa Hallitsijan portti (, johon myös Turkin hallituksesta käytetty nimitys "Korkea portti" alkujaan viittasi.. Ensimmäisen sisäpihan merkittävimpiä nähtävyyksiä ovat Tervehdysten portti sekä Pyövelin lähde, jossa pyöveli pesi kätensä ja miekkansa mestauksen suoritettuaan.


title: Topkapın palatsi

text:
Toisella sisäpihalla kuljeksivat aikoinaan riikinkukot ja gasellit. Vain sulttaani sai ratsastaa sen kivettyä polkua kolmannelle sisäpihalle.
Toisella sisäpihalla sijaitsevat palatsin keittiörakennukset, leipomot ja tallit. Sulttaani käytti toista pihaa jakaakseen kansalle oikeutta.


title: Topkapın palatsi

text: Kolmas sisäpiha on osa palatsialueen sisintä osaa, jossa sulttaani vietti aikaansa silloin, kun hän ei ollut haaremissaan. Haaremin lisäksi siellä sijaitsevat moskeija ja kirjasto.


title: Topkapın palatsi

text: Neljäs sisäpiha oli sulttaanin ja hänen perheensä käytössä. Siellä on erilaisia puutarha-alueita, huvimajoja ja terasseja. Siellä ovat myös henkilääkärin tilat ja palatsi-apteekki.


title: Hux Flux

text: Hux Flux on ruotsalainen psytrancea ja goatrancea yhdistelevä ryhmä, johon kuuluvat Denis Tapper ja Henric Fietz. Hux Flux perustettiin vuonna 1998. Jonas Bergvall, Jonas Pettersson ja Johan Krafft jättivät projektin "Cryptic Crunch" -albumin jälkeen, jonka jälkeen he ovat työskennelleet toisten projektien parissa, joita ovat mm. Logic Bomb ja Z-Man. Yhtye on julkaissut kaksi albumia, joista viimeisimmän vuonna 2003.


title: Paul Gillmor

text: Paul Eugene Gillmor (1. helmikuuta 1939 Tiffin, Ohio – 5. syyskuuta 2007 Washington DC) oli yhdysvaltalainen republikaanisen puolueen poliitikko. Hän istui Yhdysvaltain edustajainhuoneen jäsenenä Ohiosta vuodesta 1989 kuolemaansa saakka.


title: Paul Gillmor

text: Gillmor syntyi ja varttui Ohion osavaltiossa. Hän valmistui Old Fort High Schoolista 1957 ja hankki sen jälkeen lakimieskoulutuksen. Hän valmistui Ohio Wesleyan Universitystä ja Michiganin yliopistosta. Hän palveli ilmavoimissa nousten lopulta kapteeniksi. Hänellä oli vaimonsa Karenin kanssa viisi lasta.


title: Paul Gillmor

text: Gillmor istui Ohion osavaltionsenaattorina vuodesta 1967. Hän oli vuonna 1986 ehdolla kuvernööriksi. Hän oli poliittisen uransa ohessa varakas pankinomistaja. Hänet löydettiin syyskuussa 2007 kuolleena Washington DC:n -asunnostaan kaaduttuaan portaissa. Hänen paikkansa edustajainhuoneessa otti 13. joulukuuta hänen oman edeltäjänsä Delbert L. Lattan poika Bob.


title: Jacinto Convit

text: Jacinto Convit García (11. syyskuuta 1913 Caracas – 12. toukokuuta 2014 Caracas) oli venezuelalainen tutkijalääkäri, joka tunnetaan varsinkin lepraa ja leishmaniaasia koskevasta työstään.


title: Jacinto Convit

text: Convit valmistui lääketieteen tohtoriksi Venezuelan keskusyliopistosta 27. syyskuuta 1938. Hän sai vaimonsa Rafaelan kanssa lapset Francisco (s. 1948), Oscar (s. 1949), Antonio (s. 1952) ja Rafael (s. 1952). Hänestä tehtiin huhtikuussa 1961 Orden del Libertadorin kolmannen luokan jäsen ("Comendador").


title: Jacinto Convit

text: Jacinto Convitin opetusura alkoi vuonna 1940. Hän sai vuonna 1987 Asturian ruhtinaan palkinnon ja oli 1988 ehdolla Lääketieteen Nobelin-palkinnon saajaksi.


title: Mr. & Mrs. Smith

text: Mr. & Mrs. Smith on vuonna 2005 ensi-iltansa saanut komediallinen toimintaelokuva. Elokuvan ohjasi Doug Liman ja pääosissa ovat Angelina Jolie ja Brad Pitt.


title: Mr. & Mrs. Smith

text: Elokuva kertoo Janesta ja Johnista jotka ovat olleet naimisissa 5–6 vuotta, eikä suhde kukoista. Kumpikin on valehdellut toisilleen ammattinsa. Todellisuudessa Jane ja John ovat kummatkin palkkamurhaajia, mutta kumpikaan ei tiedä että heillä on sama ammatti. Homma alkaa pikkuhiljaa paljastua kun heidät palkataan tappamaan toisensa. Elokuva saattoi Brad Pittin ja Angelina Jolien yhteen myös tosielämässä.


title: Be Cool

text: Be Cool on vuonna 2005 ensi-iltansa saanut komedia, joka on "Get Shorty – hyvä pätkä" -elokuvan jatko-osa. Elokuvan ohjasi F. Gary Gray ja pääosissa ovat John Travolta, Uma Thurman, Vince Vaughn, Cedric the Entertainer, Harvey Keitel, Christina Milian, Dwayne Johnson ja Steven Tyler.


title: M/S Singelgracht

text: M/S Singelgracht () on alankomaalaisen C.V. Scheepvaartonderneming Singelgrachtin omistukseen rekisteröity monikäyttöinen rahtilaiva. Nykyisin aluksella operoi alankomaalainen Spliethoff -varustamokonserni. Laiva on rakennettu vuonna 2000 Mitsubishi Heavy Industries -nimisellä telakalla, Japanissa. Kuollutta painoa "Singelgrachtilla" on 21 402 tonnia ja jääluokitus on 1A eli alus pystyy useimmissa jääolosuhteissa kulkemaan yksin. Alus on rekisteröity Alankomaiden lipun alle ja sen kotisatama on Amsterdam.


title: M/S Singelgracht

text: Singelgrachtin sisaraluksia ovat:


title: Sopeutumisvalmennus

text: Sopeutumisvalmennus on kuntoutuksen lakisääteinen palvelumuoto, jonka tavoitteena on tukea vammaista henkilöä ja hänen lähiyhteisöään vammaisuuden tai sairauden aiheuttamissa elämänhallinnan ongelmatilanteissa.


title: Sopeutumisvalmennus

text: Sopeutumisvalmennus heijastaa käsitteenä ja kuntoutuskäytäntönä kulloisiakin käsityksiä ihmisen identiteetistä, sosiaalisesta vuorovaikutuksesta, elämänhallinnasta ja hyvinvoinnista. Toiminnan kehityksen alkuaikoina, 1960-luvulla, esillä olivat sekä psykodynaamisesti että behavioristisesti sävyttyneet käsitykset sairaudesta ja vammaisuudesta sekä niiden aiheuttamista yksilöllisistä ja yhteisöllisistä kehityshaasteista. Terveyden sosiologia, esimerkiksi Talcott Parsonsin "sairaan roolin" käsite, ja psyykkisen stressin teoriat muodostivat sopeutumista koskevan ajattelun yhden rajapinnan. Sitä täydensivät yhteiskunnan demokraattisen kehityksen ja yksilön henkisen kasvun odotukset. Vammaisuuden ja pitkäaikaisen sairauden kielteisten vaikutusten eliminoimiseen luotettiin varsinkin osallistavan yhteisöllisen kehityksen kautta.


title: Sopeutumisvalmennus

text: Sopeutumisvalmennuksen teoriataustasta erottuu suomalaisessa kontekstissa ruotsalaisen psykologin Johan Cullbergin teos ”Tasapaino järkkyessä”, joka puolestaan perustui amerikkalaisen kriisi- ja preventioteorian klassikoihin Erich Lindemannin ja Gerald Caplanin tutkimuksiin.


title: Sopeutumisvalmennus

text: Sanaa "sopeutumisvalmennus" on aina vieroksuttu siinä nähdyn passiivisuuden ja alistuneisuuden takia. Parempaa sanaa ei kuitenkaan löytynyt ennen kuin 1990-luvulla erilaiset ”empowerment” –käsitteestä johdetut käsitteet – (täysi)valtaistuminen, voimaantuminen, sosiaalinen vahvistaminen - valtasivat alan retoriikan. Viime aikoina sopeutumisvalmennuksen ja osaltaan muunkin hoidon ja kuntoutuksen keskeiseksi vaikutusmekanismiksi on noussut vertaistuki.


title: Sopeutumisvalmennus

text: Sopeutumisvalmennus ei ole psykoterapiaa eikä se ole myöskään minkään sosiaali- ja terveydenhuollon ammattihenkilön (lääkäri, sairaanhoitajat, sosiaalityöntekijät, psykologit, fysio- tai toimintaterapeutit) antamaa ohjausta ja neuvontaa. Koska sopeutumisvalmennuksen antamiseen valmistavaa ammattikoulutusta ei ole, sopeutumisvalmennus tulee määritellyksi tavoitteensa ja sisältönsä kautta. Sopeutumisvalmennuksen ammatillisuus jää avoimeksi, mikä voi olla joustavuudessaan hyvä asia, mutta samalla sopeutumisvalmennuksen saatavuuden varmistaminen palvelujen yleisessä kilpailutilanteessa saattaa jäädä tappiolle.


title: Sopeutumisvalmennus

text: Suomessa sopeutumisvalmennuksesta säädetään vammaispalvelulaissa (380/1987, lääkinnällisen kuntoutuksen asetuksessa (1015/1991), Kelan kuntoutuslaissa (566/2005) sekä tapaturma- ja liikennevakuutuskuntoutusta koskevissa laeissa (625-626/1991). Vammais- ja kansanterveysjärjestöt järjestävät myös sopeutumisvalmennusta Raha-automaattiyhdistyksen myöntämän rahoituksen turvin.


title: Sopeutumisvalmennus

text: Stakesin ja Suomen kuntaliiton yhdessä laatima kuntoutuspalveluluokitus sisältää toimenpiteiden alaluokan "R31 Sopeutumisvalmennus": ""Kuntoutujan, hänen perheensä ja lähiyhteisönsä valmentamista selviämään sairastumisen ja vammautumisen aiheuttamassa elämäntilanteessa. Tavoitteena on fyysisen, psyykkisen ja sosiaalisen toimintakyvyn edistäminen. Sopeutumisvalmennukseen kuuluu psykososiaalisen valmennuksen lisäksi myös muuta valmennusta (R3120-3160) kuntoutujan tarpeiden mukaisesti.""


title: Sopeutumisvalmennus

text: Sopeutumisvalmennuksen luokat:


title: Sopeutumisvalmennus

text: Sopeutumisvalmennusta vastaavia palveluja on järjestetty jo hyvin pitkään: vammaisten ja pitkäaikaissairaiden lasten kesäleirit ja erilaiset ”vertaistapaamiset” varmaankin sisälsivät nykyisin sopeutumisvalmennukseksi katsottavaa toimintaa.


title: Sopeutumisvalmennus

text: Tiettävästi ensimmäinen sopeutumisvalmennuksen nimellä järjestetty kurssi oli Sokeain Keskusliiton (nykyisin Näkövammaisten Keskusliitto) vuonna 1963 järjestämä vastasokeutuneiden sopeutumis- ja harjoituskurssi. V. J. Sukselaisen johtama kuntoutuskomitea ehdotti että kuntoutuslainsäädäntöön otettaisiin yhtenä palveluna sopeutumisvalmennus, joten 60-luvun alkuvuosina asiasta on varmasti käyty laajempaakin keskustelua.


title: Sopeutumisvalmennus

text: Kuntoutuslainsäädännön kokonaisuudistusta ei 1960-luvulla toteutettu ja sopeutumisvalmennus tuli vuonna 1946 säädettyyn invalidihuoltolakiin vuoden 1972 alusta. Siihen aikaan sosiaalihallitus, joka oli perustettu vuonna 1968, hallinnoi sopeutumisvalmennusta, jota vammaisjärjestöt järjestivät yleensä sairaus- tai vammaryhmittäisesti.


title: Sopeutumisvalmennus

text: Vaikka se sisältyykin kaikkiin keskeisiin kuntoutusta ohjaaviin lakeihin, sopeutumisvalmennuksen asema julkisessa sosiaali- ja terveydenhuollossa on jäänyt marginaaliseksi. Esimerkiksi useimmissa Suomalainen Lääkäriseura Duodecimin valmistelemissa "Käyvän hoidon ohjeissa" sopeutumisvalmennus mainitaan vain ohimennen, silloinkin kun käsitelty sairaus tai vamma edellyttäisi vahvaa biopsykososiaalista työotetta. Sopeutumisvalmennusta vastaava toiminta saatetaan myös hyväksyä jollakin toisella nimikkeellä, kuten esimerkiksi mielenterveyskuntoutujille suositellussa psykoedukaatiossa.


title: Sopeutumisvalmennus

text: Sosiaali- ja terveysministeriön yhteydessä toimiva Valtakunnallinen vammaisneuvosto (VANE) toteaa Vammaispoliittisessa ohjelmassa vuodelta 1995, että "”ohjelman päämääränä on luoda edellytykset vammaisten ihmisten täysivaltaistumiselle suomalaisessa yhteiskunnassa. Täysivaltaistumisella (empowerment) tarkoitetaan sitä, että vammaiset itse täysivaltaistavat itsensä. Tällöin mitkään muut tahot eivät mielivaltaisesti ohjaile heidän elämäänsä. Täysivaltaistumisen kautta jokaisella vammaisella ihmisellä on mahdollisuudet hyvään ja mielekkääseen elämään hänen omista kyvyistään ja tavoitteistaan lähtien. Hyvä ja mielekäs elämä sisältää valinnanvapauden ja itsemääräämisoikeuden toteutumisen. Tämän lisäksi se sisältää mahdollisuuden itsenäiseen elämään, tasavertaisuuteen ihmissuhteissa ja täyteen osallistumiseen. Se edellyttää myös kohtuullisen elämän perusedellytysten olemassaoloa. Vammaisen ihmisen kohdalla tasavertaiset mahdollisuudet hyvään ja mielekkääseen elämään toteutuvat vain, jos vammaisten ihmisoikeudet tunnistetaan ja tunnustetaan.”" Tällaisen yleisen vammaispoliittisen tavoitteen tukemiseen osallistuu myös sopeutumisvalmennus.


title: Jacob Ritz

text: Jacob Ritz (1656 Liivinmaa – 26. joulukuuta 1739 Somero) oli Someron kirkkoherra ja isonvihan aikana Suomen kirkon korkein virkamies, Turun väliaikaisen konsistorin esimies.


title: Jacob Ritz

text: Ritzin isä oli räätäli Hans Ritz, äidistä ei ole tietoa. Hänet vihittiin papiksi Viipurissa 1679 (toisen tiedon mukaan 1680), vuodesta 1682 vuoteen 1685 hän toimi Nevanlinnan ruotsinkielisenä kappalaisena ja vuodesta 1686 Venjoen kirkkoherrana Inkerissä. Vuonna 1701 Ritz pakeni venäläisiä Viipuriin ja joutui siellä taloudelliseen ahdinkoon. Vuonna 1706 hänestä tuli Someron kirkkoherra.


title: Jacob Ritz

text: Isonvihan aikainen Suomen kenraalikuvernööri, kreivi Gustav Otto Douglas, määräsi Ritzin 1717 väliaikaisen konsistorin esimieheksi. Konsistorin jäseniä olivat kuitenkin vain Turun ja naapurikuntien papit eli tosiasiassa se kattoi Turun hiippakunnan eteläisen osan. Ritz vihki kuitenkin peräti 59 ylioppilasta ja teiniä papeiksi. Hän myös teki tarkastusmatkoja, järjesti katekismuksen opetusta ja piti ainakin kaksi synodaalikokousta, vuosina 1720 ja 1721. Ritz toimi konsistorin esimiehenä ja tuomiorovastina isonvihan rauhan jälkeenkin, vuonna 1724 hän sai tunnustuksena ansioistaan palkkapitäjäkseen Someron lisäksi Kiikalan. Somerolla Ritz omisti Harjun kartanon.


title: Jacob Ritz

text: Ritz oli naimisissa kaksi kertaa. Ensimmäisen puolison henkilöllisyys ei ole tiedossa, toinen oli Margareta Starenskiöld (k. 1757), kauppias Henrik Wittfoothin leski.


title: Jacob Ritz

text: Ritzin mukaan on nimetty Somerolle muualta muuttaneiden ja vanhojen somerolaisten epäviralliseksi yhdyssiteeksi perustettu Jacob Ritz -seura.


title: Maan alla ja päällä

text: Maan alla ja päällä on Arvo Poika Tuomisen kohua herättäneiden muistelmien vuonna 1958 ilmestynyt toinen osa, joskin ilmestysjärjestyksessä kolmas. Tuominen käsittelee siinä vaiheitaan Suomessa vuosina 1921–1933. Kirjan kattama ajanjakso sijoittuu teosten "Sirpin ja vasaran tie" ja "Kremlin kellot" väliin.


title: Maan alla ja päällä

text: Teos ilmestyi jo julkaisuvuonnaan myös ruotsiksi N.-B. Stormbomin kääntämänä. Suomessa sen julkaisi Söderströms nimellä "Hemligt ränkspel på jorden och under jorden" ja Ruotsissa Tidens förlag nimellä "På jorden och under jorden".


title: Maan alla ja päällä

text: Tuominen esittelee kirjassa tuolloisen suomalaisen kommunismin tarkkaan jäsenneltynä ja analysoituna. Erityisesti voimakkaasti siinä käsitellään Tammisaaren pakkotyölaitoksen vartijoita. Tuomisen mukaan jokainen Tammisaareen joutunut – vaikka olisi ollut kuinka nimellinen vasemmistolainen, jopa epäillen vasemmistolaisuuteen suhtautunut – lähti sieltä ulos kiihkeimmän lajin kommunistina.


title: Maan alla ja päällä

text: Kaikkein säälittävimmän kuvan Tuominen maalaa silloisesta kommunistijohdosta: näitä pelastui kaiken kaikkiaan vain muutamia, ja siitä kuuluu hänen mukaansa kiitos silloiselle valtiolliselle poliisille, Etsivälle Keskuspoliisille, joka kaappasi miehet Tammisaaren ja myöhemmin Kakolan turviin.


title: Maan alla ja päällä

text: Tuomisen kirjasta käy ilmi, millaisia he olivat. Esimerkkinä Tuominen mainitsee Eeva Sassi-Korhosen levittäneen sanaa, että työväen tulisi varastella puunpalasia, joista sitten tehtäisiin puukonpäitä toimitettavaksi Neuvostoliittoon maan nälkää näkevän kansan auttamiseksi – eikä Sassi-Korhonen edes vaivautunut pitämään varaansa kenelle puhui. Näin tieto asiasta meni niihinkin korviin, joihin sitä ei ollut tarkoitettu. Ajatus lisäksi muuttui matkan varrella, ja ruvettiin puhumaan erilaisten pikkutyökalujen näpistelystä.


title: Maan alla ja päällä

text: Samoin yksi suomalaisten kommunistien pitkäaikainen johtaja, Yrjö Mäkelin, sai Tuomisen mukaan omiltaan herjauksia osakseen: hänen moraaliaan kutsuttiin ”huuhkainten moraaliksi”, koska hän ei hyväksynyt varkautta Neuvostoliiton avustamisen toimintamuodoksi. Hän itse sanoi, että sellainen pikku näpistely vain pahentaisi asioita.


title: Maan alla ja päällä

text: Työmarkkinaneuvotteluja Tuominen kuvaa siten, että työnantajan edustajat eivät suostuneet istumaan samassa huoneessa vastapuolen kanssa, vaan valtion välitysmies sai kuunnella ensin yhden kannanoton, sitten mennä kertomaan sen toiseen huoneeseen toiselle osapuolelle ja päinvastoin. Tämän menettelyn katkaisi Tammikuun kihlaus vuonna 1940, kun työmarkkinajärjestöt saivat neuvotteluoikeuden.


title: Maan alla ja päällä

text: Tuomisen kertomatyyli on juoheva ja leppoisa ja hän näkee monissa asioissa myös humoristisen puolen.


title: Fredric Brown

text: Fredric Brown (29. lokakuuta 1906 Cincinnati, Ohio, Yhdysvallat – 11. maaliskuuta 1972 Tucson) oli yhdysvaltalainen kirjailija, joka kirjoitti erityisesti rikos- ja tieteisromaaneja.


title: Fredric Brown

text: Ensimmäisestä rikosromaanistaan Brown sai Mystery Writers of American Edgar Allan Poe -palkinnon vuonna 1948. Brown kirjoitti yhteensä 29 romaania, joista 23 on rikosromaaneja. Brown on kirjoittanut myös yhden omaelämäkerrallisen romaanin, lastenkirjan, lukuisia novelleja sekä tv-käsikirjoituksia.


title: Fredric Brown

text: Brownin tunnetuimpia rikosromaaneja ovat "Äänetön huuto" (1949), "Syntipukin yö" (1951) ja "Täältä ikuisuuteen" (1951). "Syntipukin yö" on saanut vaikutteita Lewis Carrollin teoksesta "Liisan seikkailut peilimaailmassa". Kirjan jokainen luku alkaa lainauksella jostakin Carrollin runosta (mm. "Jabberwocky").


title: Ravintola Samppalinna

text: Samppalinnan ravintola on Turussa sijaitseva, vuonna 1865 toimintansa aloittanut ravintola. Ravintolan huvilatyyppisen rakennuksen on suunnitellut kaupunginarkkitehti C. J. von Heideken.


title: Ravintola Samppalinna

text: Ravintolan rakennutti kauppaneuvos Pehr Cerelius Rettig Samppalinnanpuistoon silloisen Aurajoen höyrylaivasataman vierelle. Ravintolan tuotoilla perustettiin Samppalinnanrahasto, joka myönsi varoja ravintolaa ympäröivien mäen ja jokirannan kaunistamiseen. 1900-luvun alussa ravintolan edustalle rakennettiin musiikkipaviljonki ja terassialue.


title: Ravintola Samppalinna

text: Turun Osuuskauppa on päättänyt luopua Ravintola Samppalinnan liiketoiminnasta 23.2.2017 alkaen.


title: Suomalainen tautiperintö

text: Suomalainen tautiperintö tarkoittaa noin 40 perinnöllistä sairautta, jotka ovat Suomessa, osa myös Pohjois-Ruotsissa, huomattavasti yleisempiä kuin muualla maailmassa, vaikkeivät ne tosin yleisiä sairauksia ole myöskään Suomessa eivätkä Pohjois-Ruotsissa. Tämän lisäksi näitä sairauksia ilmenee Suomessakin yleensä tietyillä alueilla tai kyseisiltä alueilta poismuuttaneiden henkilöitten jälkeläisten keskuudessa. Suurin osa suomalaiseen tautiperintöön kuuluvista sairauksista on autosomaalisten geenien aiheuttamia ja resessiivisesti periytyviä, mutta kaksi on X-kromosomissa resessiivisesti periytyviä ja kaksi autosomeissa dominoivasti periytyviä.


title: Suomalainen tautiperintö

text: Suomalainen tautiperintö kuvataan usein ns. Perheentuvan portailla. Näissä portaissa taudit on sijoitettu aika-akselille sen perusteella, milloin ensimmäinen suomalaisella aineistolla tehty julkaisu on ilmestynyt. Näihin portaisiin on lisätty tauteja aivan viime vuosiin saakka, ja tutkimusten edistyessä niitä tulee varmasti vielä lisää.


title: Suomalainen tautiperintö

text: Suomen asutushistoria sekä maanviljelyn saapuminen Suomeen ovat syinä suomalaiseen tautiperintöön. Maanviljely saapui Suomeen noin 4 000 vuotta sitten aiheuttaen geneettisen pullonkaulailmiön väestön siirtyessä metsästys-keräily-kultturista viljakasvien viljelyn pariin. Perinnöllisten sairauksien kannalta tämä kantaväestö ja sen pienuus ei vielä sinällään ollut merkittävä, vaan tärkeämpi osa suomalaisen tautiperinnön muodostumisella on ollut 1500-luvun loppuun sijoittuvalla asutuksen leviämisellä Itä- ja Pohjois-Suomeen.


title: Suomalainen tautiperintö

text: Suomalaisasutuksen leviäminen Itä- ja Pohjois-Suomeen asuttaminen alkoi toden teolla Kustaa Vaasan luvatessa kruunun maita idässä ja pohjoisessa kenelle tahansa, joka ryhtyisi niitä asuttamaan. Tällöin lähti ns. vanhan asutuksen alueelta yksittäisiä perheitä tai muutamia perheitä samasta kylästä ja perusti uuden, alkuun vain muutaman talon kylän ”valtaamilleen” seuduille. Kylät kasvoivat, ja muutaman perustajajäsenen geenit joutuivat satunnaisvaihtelun () kohteiksi.


title: Suomalainen tautiperintö

text: Suomalainen tautiperintö muodostui siis kahden pullonkaulailmiön yhteisvaikutuksesta. Ensimmäinen pullonkaula noin 4 000 vuotta sitten valikoi tänne vain pienen osan eurooppalaisesta geeniperimästä. Tämä on syynä siihen, että tiettyjä, muualla Euroopassa yleisiä perinnöllisiä tauteja ei esiinny täällä. Toinen pullonkaula 1500-luvun lopulla, Itä- ja Pohjois-Suomen asutuksen alkaessa, sai aikaan joidenkin tautigeenien alueellisen rikastumisen ja aiheutti siten suomalaisen tautiperinnön synnyn.


title: Suomalainen tautiperintö

text:
Suomalaisen tautiperinnön ominaispiirteisiin kuuluu viallisten alleelien samankaltaisuus, mikä on selitettävissä sillä, että alleeli on kaikissa ilmenneissä tapauksissa peräisin tietyltä henkilöltä. AGU- ja INCL-taudeissa 98 %:lla väestöstä alleelin mutaatio on täsmälleen sama .
Lisäksi suomalaista tautiperintöä luonnehtii monien sairauksien varsin pienelle alueelle rajoittunut ”levinneisyys”. Sallan taudissa ja pohjoisen epilepsiassa miltei kaikkien sairastuneiden isovanhemmat olivat kotoisin samalta pieneltä alueelta .


title: Suomalainen tautiperintö

text: Suomalaisen tautiperinnön taudit ovat varsin harvinaisia, ja riski saada sairas lapsi on pieni. Riski kuitenkin kasvaa, jos sekä isän että äidin vanhemmat ovat peräisin samalta itä- tai pohjoissuomalaiselta paikkakunnalta . Suomessa ei kuitenkaan ole katsottu tarpeelliseksi seuloa perinnöllisiä sairauksia rutiininomaisesti, mutta ainakin Kuopion ja Helsingin alueella raskaana oleville naisille on tarjottu mahdollisuutta AGU-seulontaan . Jos tulevilla vanhemmilla on suvussa jotakin suomalaisen tautiperinnön sairautta, on vanhempien mahdollista hakeutua kansanterveyslaitoksen kautta geeniseulontaan, jotta tulevan lapsen sairauden mahdollisuus voidaan sulkea pois. Yleensä sairas lapsi tulee kuitenkin vanhemmille yllätyksenä, koska suurin osa suomalaisen tautiperinnön taudeista periytyy resessiivisesti. Vain harvoja suomalaiseen tautiperintöön kuuluvista sairauksista voidaan hoitaa, ja monet johtavatkin ennenaikaiseen kuolemaan.


title: Suomalainen tautiperintö

text: 36 tunnetuinta lienevät :Väestöjakauman nykyinen muuttuminen aiheuttaa tiettyjä ongelmia suomalaisen tautiperinnön kannalta. Tautigeenien jakautuessa tasaisemmin väestöön aiempien alueellisten keskittymien sijaan tautien esiintyvyys vähenee, mutta toisaalta myös ennustettavuus huononee, ja aiemmin vain tietyillä Itä- tai Pohjois-Suomen alueilla esiintyneitä sairauksia on alkanut esiintyä myös vanhan asutuksen alueella ihmisten muuttaessa kohti suuria keskuksia.


title: Marina Kuptsova

text: Marina Gennadjevna Kuptsova (, s. 22. joulukuuta 1981 Moskova, Venäjän SFNT, Neuvostoliitto) on venäläinen korkeushyppääjä.


title: Marina Kuptsova

text: Kuptsova voitti nuorten EM-hopeaa Ljubljanassa 1997 tuloksella 190, nuorten MM-kultaa Annecyssä 1998 tuloksella 188 ja nuorten EM-pronssia Riiassa 1999 tuloksella 188. Hän karsiutui Sydneyn olympialaisissa 2000, mutta voitti myöhemmin samana vuonna Santiago de Chilen nuorten MM-kisoissa hopeaa. Vuonna 2002 Kuptsova voitti sisäratojen EM-kultaa tuloksella 203. Myöhemmin samana vuonna hän hyppäsi toiseksi Münchenin EM-kisoissa ja kolmanneksi yleisurheilun maailmancupissa. Vuonna 2003 hän voitti Venäjän-mestaruuden ja sijoittui kolmanneksi Euroopan cupissa. Pariisin MM-kisoissa hän voitti MM-hopeaa. Kauden lopussa Kuptsova sijoittui kuudenneksi.


title: Kategoria

text: Kategoria () liittyy asioiden luokitteluun:


title: Väinö Nyström

text: Aleksander Väinö Nyström (11. syyskuuta 1857 Ruovesi – 31. tammikuuta 1918 Siuro) oli Hämeenkyrön kruununnimismies, joka oli suomalaisen puolueen kansanedustajana 1900-luvun alussa.


title: Väinö Nyström

text: Nyströmin vanhemmat olivat kruununvouti Johan Abraham Nyström ja Clara Charlotta Vikman. Hän kävi Tampereen ylialkeiskoulun ja lisäksi jonkin aikaa kymnaasia. Nyström toimi Turun lääninhallituksen kanslistina 1879–1882 ja Hämeenkyrön kruununnimismiehenä 1882–1918. Hän oli myös Hämeenkyrön kruununmakasiininhoitaja vuosina 1884–1918 ja Hämeenkyrön säästöpankin johtaja ja hallituksen puheenjohtaja vuosina 1902–1918. Nyström oli naimisissa vuodesta 1882 Hildur Helena Helsingiuksen kanssa.


title: Väinö Nyström

text: Nyström oli suomalaisen puolueen kansanedustajana 1909 edustaen Turun läänin pohjoista vaalipiiriä.


title: Väinö Nyström

text: Suomen sisällissodan alkaessa Nyström joutui punaisten vangitsemaksi viljan kätkemisestä syytettynä. Nyström ja hänen poikansa Lauri Nyström surmattiin Siuron sillalla ja ruumiit heitettiin Siuron koskeen 31. tammikuuta 1918.


title: Kuntoutusohjaus

text: Kuntoutusohjaus on kuntoutujan ja hänen lähiympäristönsä tukemista, neuvontaa ja ohjausta sekä kuntoutujan toimintamahdollisuuksiin liittyvistä palveluista tiedottamista, jotta turvataan kuntoutusprosessin tarkoituksenmukainen eteneminen. Kuntoutusohjaus lisää konkreettisin toimin kuntoutujan ja/tai pitkäaikaisesti sairaan mahdollisuuksia itsenäiseen selviytymiseen, hyvinvointiin ja elämänhallintaan. Nykyisin koulutusta kuntoutuksen ohjaajaksi annetaan neljässä ammattikorkeakoulussa.


title: Kuntoutusohjaus

text: Sosiaali- ja terveydenhuollon asiakkailta – kuntoutujilta, potilailta – odotetaan yhä enemmän selviytymistä omissa elämäntilanteissaan ammattihenkilöiden antamien neuvojen ja ohjeiden varassa. Varsinaiset hoidolliset tai huollolliset toimenpiteet pyritään puristamaan mahdollisimman intensiivisiksi, jolloin omatoimisuutta tukevaan ohjaukseen, jollaista kuntoutusohjauskin on, halutaan panostaa entistä enemmän.


title: Kuntoutusohjaus

text:
Kuntoutusohjaus sijoittuu monien muiden ”ohjausammattien” joukkoon. Samaa ohjaus- ja neuvontatehtävää tekevät kaikkien palvelukontaktien yleistä vaikutusta tehostaen työhallinnon ammatinvalinnanohjaus ja urasuunnittelu ja muu neuvonta, eri sosiaali- ja terveyspalveluissa työskentelevät palveluohjaajat, kuntoutuspalvelujärjestelmän kuntoutusneuvojat jne. Kuntoutusohjaajien omaksi alueeksi on noin 30 vuoden mittaisen kehityksen aikana muodostunut vammaisten ja pitkäaikaissairaiden elämänhallinnan yksilöllinen tukeminen. Tehtävät vaihtelevat sisällöltään sen mukaan millaisesta sairaudesta/vammasta on kyse, millainen kuntoutujan ja hänen lähiyhteisönsä tilanne on ja millainen palvelu- ja etuusverkosto hänellä on käytettävissään.
Kuntoutusohjauksesta säädetään kansanterveyslaissa (66/1972), erikoissairaanhoitolaissa (1062/1989) ja vammaispalvelulaissa (380/1987). Tämän lisäksi eräiden vammaisjärjestöjen, lähinnä aistivammaisten, kuntoutusohjauksen rahoituksesta vastaa Sosiaali- ja terveysjärjestöjen avustuskeskus.


title: Kuntoutusohjaus

text:
Kuntoutusohjauksella tuskin voi olla erityistä teoriaa, koska ohjauksen, neuvonnan ja sosiaalisen vuorovaikutuksen taustatekijät ja tavoitteet ovat hyvin erilaisia ja monitasoisia. Yksi kuntoutusohjauksen teoreettinen säie on edellä jo mainittu ”hvvinvointikansalaisuuden” kehitys, jota usein on ironisoitu puhumalla itsepalveluyhteiskunnasta. Kuntoutusohjaus on pakotettu ottamaan vastaan haasteen opastaa kansalaisia yhä monimutkaisemmaksi muodostuneessa arkielämässä silloin kun heidän elämäänsä on alkanut hallita jokin sairaus tai vammautumisen aiheuttamat vaikeudet.
Tässä ohjaustehtävässä ovat suureksi avuksi tieto yhteiskunnan toimintavoista yhdistettynä oikeaan arvioon asiakkaan valmiuksista toteuttaa realistisia suunnitelmiaan. Tässä yhteydessä voi hyvin viitata 1990-luvun alun eurooppalaisiin pohdintoihin ”uuden työyhteiskunnan” mekanismeista. Ulrich Beck kirjoitti silloin puhuessaan riskiyhteiskunnasta:


title: Kuntoutusohjaus

text: Tyypillinen poliittinen haave oli Britannian labour-puoleen sosiaalista oikeudenmukaisuutta turvaamaan ideoima ajatus ”älykkäästä hyvinvointivaltiosta”, jonka piti hyvien lakien ja kohtuullisten aktivointikäytäntöjen myötä tuottaa paras mahdollinen yhteiskunta.


title: Kuntoutusohjaus

text: Toinen teorian ja käytännön laita, joka leimaa kuntoutusohjausta ja sen päivittäistä työtä, on lääketieteen mahdollisuuksien ja välineiden lähes loputtomalta näyttävä kasvu. Kuntoutusohjaus joutuu kohtaamaan hoito- ja kuntoutustarpeiden ja hoito- ja kuntoutusmahdollisuuksien välisen ristiriidan. Ohjauksen yksi tehtävä on vähentää tätä ristiriitaa lisäämällä yhtäältä kuntoutujien ja heidän lähiyhteisönsä tietoa ja valmiuksia, mutta myös toisaalta edistää palvelujärjestelmän eri osien keskinäistä yhteistyötä ja koordinaatiota.


title: Perinnöllinen sairaus

text: Perinnölliset sairaudet ovat virheellisten geenien aiheuttamia sairauksia. Niissä sairastunut on saanut taudin aiheuttavan mutatoituneen alleelin ainakin toiselta vanhemmistaan. Perinnölliset sairaudet voidaan jakaa kahteen päätyyppiin, monogeenisiin, eli yhdestä geenistä johtuviin, ja polygeenisiin, eli useista geeneistä johtuviin. Yleensä perinnöllisistä sairauksista puhuttaessa tarkoitetaan lähinnä monogeenisiä sairauksia, joita tunnetaan yli 5 000. Polygeeniset sairaudet ovat lukumäärällisesti harvinaisempia, mutta niitä esiintyy useammilla ihmisillä, ja ne ovatkin kansanterveydellisesti tärkeämpiä kuin monogeneettiset sairaudet.


title: Perinnöllinen sairaus

text:
Useimmat perinnölliset sairaudet ovat monogeenisiä, eli ne aiheutuvat yhdessä lokuksessa olevasta yhdestä tai kahdesta virheellisestä alleelista eli geenivirheestä. Nämä sairaudet voidaan jakaa geenin sijainnin perusteella autosomisiin sekä X- tai Y-kromosomissa periytyviin sairauksiin ja ilmenevyyden perusteella resessiivisesti (peittyvästi) tai dominoivasti (vallitsevasti) periytyviin sairauksiin.
Autosomeissa resessiivisesti periytyviä tauteja tunnetaan hieman alle 2 000 ja autosomeissa dominoivasti periytyviä sairauksia tunnetaan yli 2 000. Yksilön ilmiasu on yleensä samanlainen riippumatta siitä, perikö hän viallisen alleelin vain toiselta vanhemmistaan vai molemmilta. Joissakin tapauksissa dominoivien sairauksien taudinkuva on homotsygooteilla huomattavasti vakavampi. X-kromosomissa periytyviä tauteja tunnetaan viitisensataa, ja resessiivisesti periytyvät ovat dominoivasti periytyviä yleisempiä. Y-kromosomissa periytyviä sairauksia ei ainakaan toistaiseksi tunneta, ja niitä tuskin onkaan, koska sukututkijoiden kiinnostus kohdistuu yleensä juuri paternaalisiin linjoihin, jolloin mahdollisiin sairauksiin olisi todennäköisesti kiinnitetty jo huomiota.


title: Perinnöllinen sairaus

text: Polygeenisillä eli monitekijäisillä sairauksilla tarkoitetaan monen viallisen geenin ja ympäristön yhteisvaikutuksen takia ilmeneviä sairauksia, kuten synnynnäisiä epämuodostumia, sydän- ja verisuonitauteja, diabetestä sekä mielenterveyden häiriötä. Tyypillistä polygeenisille sairauksille on se, että vaikka tautia esiintyykin ”suvussa”, sen esiintyminen ei noudata Mendelin sääntöjä. Polygeenisissä sairauksissa on erotettavissa kolme eri päätyyppiä.


title: Perinnöllinen sairaus

text: Tietyt kohonneen verenpaineen tyypit edustavat jatkuvia ominaisuuksia, jolloin taudinkuva pahenee geenien ja ympäristön yhteisvaikutuksesta. Tähän ryhmään kuuluvat sairaudet ovat väestössä yleisesti esiintyviä, mutta esiintyessään normaalijakauman ääriarvoina, ne luetaan sairauksiksi. Geenien ja ympäristötekijöiden vaikutus on tähän ryhmään kuuluvissa sairauksissa suunnilleen yhtä suuri. Jatkuvien ominaisuuksien erityispiirteisiin kuuluu se, että sairauden vakavuus vaihtelee, ja usein on epäselvää, voidaanko henkilön tilaa lainkaan luokitella sairaudeksi.


title: Perinnöllinen sairaus

text: Useat lapsilla tavattavat synnynnäiset epämuodostumat kuuluvat kynnysominaisuuksiin, joissa perimä- ja ympäristötekijöiden yhteisvaikutuksen on ylitettävä tietty ”kynnys” ennen kuin sairaus ilmenee. Kynnysominaisuuksille on ominaista että henkilö joko on sairas, tai sairaudesta ei ole merkkiäkään, toisin kuin jatkuvissa ominaisuuksissa, vaikka alttius sairaudelle noudattaakin normaalijakaumaa.


title: Perinnöllinen sairaus

text: Kolmannen päätyypin muodostavat tietyt aikuisiälle tyypilliset sairaudet kuten sydän- ja verisuonitaudit, diabetes ja mielenterveyden häiriöt. Alzheimerin taudin synnyssä geenien osuus on noin puolet ja skitsofreniankin on todettu olevan alueellisesti ja suvullisesti esiintyvää.


title: Juho Tulikoura

text: Juho Tulikoura (vuoteen 1906 Brandstaka, 29. toukokuuta 1862 Vehkalahti – 25. huhtikuuta 1918 Kouvola) oli vehkalahtelainen maanviljelijä, joka oli suomalaisen puolueen ja myöhemmin maalaisliiton kansanedustajana 1900-luvun alussa.


title: Juho Tulikoura

text: Tulikouran vanhemmat olivat knaappisukuiset Anton Brandstaka, Husupyölin Pukkilan isäntä, ja Anna Maria Brandstaka. Tulikouran nuorempi veli Aleksanteri Koskenheimo oli hänkin kansanedustaja. Juho Tulikoura kävi kansakoulun ja toimi sen jälkeen maanviljelijänä Vehkalahdella. Hän oli myös sen ohella sunnuntaikoulun opettajana 25 vuotta ja toimi poliisina 1891–1903. Tulikoura oli naimisissa vuodesta 1886 Anna Sakin kanssa.


title: Juho Tulikoura

text: Tulikoura oli suomalaisen puolueen kansanedustajana 1907–1913 ja Maalaisliiton kansanedustajana 1914 edustaen Viipurin läänin läntistä vaalipiiriä. Tulikoura oli myös Vehkalahden kunnallislautakunnan esimies.


title: Juho Tulikoura

text: Suomen sisällissodan aikana Tulikoura joutui punaisten vangitsemaksi ja hänet surmattiin Kouvolassa 25. huhtikuuta 1918.


title: CP Ships

text: CP Ships oli suuri kanadalainen kontteja meritse kuljettava yritys, joka on ollut vuodesta 2005 lähtien osa Hapag-Lloyd-yhtiötä nimenään Hapag-Lloyd Canada. Yhtiöstä tuli itsenäinen yritys vuonna 2001, kun se pilkottiin erilleen Canadian Pacific Limited -konsernista. CP Shipsin 82 laivaa oli rekisteröity moniin maihin kuten Isoon-Britanniaan, Bermudaan, Liberiaan ja Saksaan. Suurin osa miehistöstä oli aasialaisia. Yhtiön ensisijaisina satamina pysyivät kuitenkin Montreal ja Vancouver.


title: CP Ships

text: Vuonna 1884 rautatieyhtiö Canadian Pacific Railway alkoi hankkia purjelaivoja osaksi kuljetusketjuaan Suurilla järvillä. Vuonna 1887 yhtiö aloitti valtameriliikenteen Vancouverin ja Hongkongin välillä huolehtimaan rautatiematkustajista ja rahtipalveluista. Laivakuljetukset Kanadan Halifaxin ja Ison-Britannian välillä aloitettiin 1903. Rautatieyhtiön kasvavaan laivastoon kuului myös höyrylaiva RMS Empress of Ireland, joka upposi Saint Lawrence -joella vuonna 1914 ja vei mennessään 1 012 ihmistä.


title: CP Ships

text: Vuonna 1915 rautatieyhtiön laivaliikenne oli kasvanut niin suureksi, että siitä tehtiin erillinen yhtiö, joka aikanaan tunnettiin nimellä Canadian Pacific Steamships Ocean Services Ltd. Uusi yhtiö hankki menestyksekkään Allan Line -yhtiön ja laajeni tärkeäksi kansainväliseksi rahdinkuljettajaksi ja varustamoksi, jolla oli ylellisiä matkustajalaivoja kuten S/S Empress of Britain ja S/S Empress of Canada. Ensimmäisessä ja toisessa maailmansodassa Canadian Pacific Steamships avusti suurella laivastollaan liittoutuneiden sodankäyntiä muun muassa muuntamalla ylelliset valtamerilaivansa joukkojenkuljetuslaivoiksi.


title: CP Ships

text: 1950-luvulla tapahtunut lentoyhtiöiden kasvava kilpailu vähensi matkustajien kuljettamista meritse ja yhtiö laajensi toimintaansa säiliölaivoihin ja irtolastialuksiin. Vuonna 1971 yhtiö otti uudeksi nimekseen CP Ships Ltd. Vuonna 1984 aloitti Compagnie Maritime Belgen kanssa muodostettu yhteisyritys nimeltään Canada Maritime, jotta Pohjois-Atlantin konttiliikenne ja sen myötä tulevat rautatiepalvelut Montrealissa varmistuisivat yhtiölle. Uusi yhteisyritys menestyi ja CP Shipsin onneksi otti taas liikenteen hallintaansa 1990-luvun alkupuolella. CP Ships osti kumppaninsa osuuden Canada Maritimesta ja se yhdistettiin yhtiön kasvavaan laivastoon. Seuraavalla vuosikymmenellä yhtiö kasvoi hankkimalla toisia yrityksiä. Vuonna 1995 CP Ships osti Cast Groupin ja myöhemmin Lykes Linesin, Contship Containerlinesin, Australia-New Zealand Direct Linen, Ivaran Linesin, TMM Linesin, CCAL:n ja Italia Linen. Vuonna 2001 se oli seitsemänneksi suurin konttien kuljettaja maailmassa ja hallitsi Pohjois-Atlantin liikennettä. Ennen erottamistaan omaksi erilliseksi yhtiöksi CP Ships edusti kahdeksaa prosenttia Canadian Pacific Railwayn tuloista ja oli lähteenä suurelle osalle sen rautatieliikennettä.


title: Matti Pietinen

text: Matti Pietinen (aiemmin Pitkänen, 3. maaliskuuta 1859 Sumiainen – 27. huhtikuuta 1918 Viipuri) oli viipurilainen kansakoulunopettaja ja tehtailija, joka toimi nuorsuomalaisen puolueen kansanedustajana 1910-luvulla.


title: Matti Pietinen

text: Pietisen vanhemmat olivat torppari Matts Pitkänen ja Johanna Charlotta Sorri. Hän kävi kansakoulun ja valmistui kansakoulunopettajaksi Jyväskylän seminaarista 1881. Pietinen oli kansankoulunopettajana Säkkijärvellä 1882–1892. Hänellä oli puusepänverstas Säkkijärvellä 1886–1892 ja vuodesta 1891 Pietisen puusepäntehdas toimi Viipurissa. Pietisen liikkeen nimeksi tuli 1917 "Matti Pietinen Oy" ja Pietinen toimi yhtiön johtokunnan puheenjohtajana. Pietinen teki myös talonkauppoja näiden liiketoimiensa ohella. Pietinen oli naimisissa vuodesta 1893 Ida Maria Virtasen kanssa.


title: Matti Pietinen

text: Pietinen oli porvarissäädyn jäsenenä vuosien 1904–1906 valtiopäivillä ja myöhemmin nuorsuomalaisen puolueen kansanedustajana 1910–1914 edustaen Viipurin läänin läntistä vaalipiiriä. Hän oli myös Säkkijärven kuntakokouksen puheenjohtajana ja Viipurin kaupunginvaltuuston jäsenenä.


title: Matti Pietinen

text: Pietinen murhattiin Suomen sisällissodan loppuvaiheessa 27. huhtikuuta 1918 Viipurin lääninvankilan joukkomurhassa, kun Hjalmar Kaipiaisen johtama punaisten joukko tunkeutui lääninvankilaan ja surmasi humalapäissään noin 30 vankia, mukaan lukien toisen kansanedustajan Leander Ikosen ja vankilanjohtajan.


title: Annika Becker

text: Annika Becker (s. 12. marraskuuta 1981, Rotenburg an der Fulda, Länsi-Saksa) on saksalainen entinen seiväshyppääjä.


title: Annika Becker

text: Becker voitti Ljubljanan nuorten EM-kisoissa 1997 kultaa tuloksella 400, Riian nuorten EM-kisoissa 1999 hopeaa tuloksella 420 ja Santiago de Chilen nuorten MM-kisoissa 2000 hopeaa tuloksella 410. Seuraavana vuonna hän karsiutui Edmontonin MM-kisoissa hypättyään 425. Vuonna 2002 hän sijoittui neljänneksi sisäratojen EM-kisoissa tuloksella 455 ja viidenneksi Münchenin ulkoratojen EM-kisoissa. Myöhemmin samana vuonna hän voitti yleisurheilun maailmancupin. Seuraavana vuonna hän voitti Saksan sisäratojen mestaruuden ja hyppäsi Euroopan sisäratojen cupissa toiseksi. Birminghamin sisäratojen MM-kisoissa hän sijoittui viidenneksi. Becker voitti samana vuonna Euroopan cupin ja MM-hopeaa Pariisin MM-kisoissa tuloksella 470. Kauden lopussa hän oli kuudes.


title: Annika Becker

text: Becker hyppäsi vuonna 2002 Saksan-ennätyksen 477 cm. Ennätyksen rikkoi Martina Strutz heinäkuussa 2011 tuloksella 478 cm.


title: Heikki Aarva

text: Heikki Aarva (s. 10. kesäkuuta 1936 Viipuri) on suomalainen entinen iskelmälaulaja ja televisioalan vaikuttaja. Hän on näyttelijä Sami Aarvan isä.


title: Heikki Aarva

text:
Laulajana Aarvan tunnetuin kappale on neuvostoliittolainen ”Tuulella ei ole ystävää”, jonka hän levytti vuonna 1963. Hänen levytysuransa sijoittui 1960-luvun alkupuoliskolle. Aarva myös keikkaili kolmisen vuotta muun muassa Åke Sjöblomin orkesterin solistina ja osallistui Eurovision laulukilpailun Suomen karsintaan kappaleella ”Toisen kerran” vuonna 1964.
Aarva oli Yleisradion pitkäaikainen työntekijä ja on toiminut kameramiehenä, ohjaajana, linjapäällikkönä ja toimituspäällikkönä. Vuonna 1962 hän oli perustamassa Yleisradion lasten- ja nuortenohjelmien toimitusta aloittaen TV:ssä Joulukalenterin vuonna 1963. Hän oli myös ideoimassa ja ohjaamassa suosittua Sirkus Papukaijaa.


title: Heikki Aarva

text: Aarva on myös näytellyt elokuvissa "Teerenpeliä" (1963) ja "Kastematojen aika" (1985).


title: Ilmari Helenius

text: Ilmari Veikko Helenius (19. lokakuuta 1879 Kurkijoki – 22. marraskuuta 1944) oli Helsingin poliisimestari ja usean läänin maaherra. Hän kirjoitti ylioppilaaksi 1900 ja valmistui Jelisavetgradin ratsuväen sotakoulusta 1902. Työuransa hän aloitti leskikeisarinnan henkirakuunarykmentin kornettina 1902–1909, toimi sitten Helsingin poliisilaitoksen opetusupseerina 1909–1911 ja oli Uudenmaan pankin palveluksessa kolme vuotta. Helenius otti osaa ensimmäiseen maailmansotaan ja sodasta palattuaan hän oli Terijoen poliisimestari 1917, Helsingin virkaatekevä poliisimestari 1917 ja vakinaisena 1918. Uudenmaan läänin virkaatekevänä maaherrana hän oli 1920 ja 1922, erittäin lyhytikäisen Petsamon läänin ainoana maaherrana 1921, Turun ja Porin läänin maaherra 1922–1932 ja Uudenmaan läänin maaherrana 1932–1944. Lisäksi Helenius toimi vapaussotaa valmistelleen sotilaskomitean jäsenenä 1917, etsivän keskuspoliisin uudistuskomitean puheenjohtajana 1922 ja poliisiasiainneuvottelukunnan puheenjohtajana 1933–1934. Suomen armeijan everstiksi Helenius ylennettiin 1918 ja kenraalimajuriksi 1922.


title: Ilmari Helenius

text: Ilmari Heleniuksen kanssa samaan hautaan Helsingin Hietaniemen hautausmaalle on haudattu hänen poikansa Hans-Günther Helenius (s. 1911), joka hukkui neitsytmatkallaan olleen "M/S Johanna Thordénin" haaksirikossa Skotlannin vesillä tammikuussa 1937. Aluksella olleista 38 henkilöstä pelastui vain kahdeksan, ja aluksen hylky löydettiin vasta vuonna 1969.


title: San Giovanni in Laterano

text: Basilica di San Giovanni in Laterano (), lyhyemmin Lateraanikirkko, on Roomassa Pyhän istuimen eksterritoriaalisella alueella sijaitseva katolinen kirkko. Lateraanikirkko on Rooman piispan eli paavi istuin ja Rooman tuomiokirkko. Se on omistettu Jeesus Vapahtajalle, Johannes Kastajalle ja evankelista Johannekselle. Se on yksi Rooman neljästä suuresta patriarkallisesta eli varhaiskristillisestä basilikasta. Muut ovat San Paolo fuori le mura, Santa Maria Maggiore ja Pietarinkirkon edeltäjä Konstantinuksen basilika. Lateraanikirkko on niistä vanhin ja korkea-arvoisin. Vuoteen 1870 asti kaikki paavit kruunattiin Lateraanikirkossa.


title: San Giovanni in Laterano

text: Lateranien ylimyssuku oli omistanut Neron aikoihin saakka nykyisen San Giovannin paikalla olleen palatsin. Neron aikana palatsi siirtyi keisarin omistukseen. Keisari Konstantinus Suuren aikana palatsi siirtyi alueineen kirkon omistukseen.


title: San Giovanni in Laterano

text: Konstantinuksen alkuperäisenä ajatuksena lienee ollut jättää itsestään Roomaan lähtemätön jälki ja samalla tehdä Roomasta kristitty kaupunki. Talvella vuonna 312–313 Konstantinus päätti rakennuttaa Rooman piispaa varten Lateranin alueelle katedraalin, Basilica Constantianan, San Giovanni in Lateranon. Hanke oli Konstantinuksen ensimmäinen mittava kirkollinen rakennushanke Roomassa. Katedraali sijaitsee keisarillisten ratsujoukkojen kasarmien, ”Castra Nova Equitum Singularium”, paikalla. Jäännöksiä noista Maxentiuksen puolesta taistelleiden ratsujoukkojen kasarmeista on löydettävissä San Giovanni in Lateranon perustuksissa ja muureissa.


title: San Giovanni in Laterano

text: San Giovannin alkuperäisestä asusta on erilaisia oletuksia. Vuosisatojen kuluessa kirkko on kokenut monia muutoksia. Niin tapahtui keskiajalla ja myös Borrominin aikaan 1600-luvulla. San Martino Montissa sijaitseva seinämaalaus kuvaa, millaisen Borromini ja hänen aikalaisensa kuvittelivat San Giovannin olleen. On kuitenkin täysi syy olettaa, että San Giovanni oli pitkä, puukattoinen basilika. Keskilaiva ja kaksi sivulaivaa sen molemmin puolin, sisemmät korkeampina kuin ulommat, päättyi apsisiin. Poikkilaivat työntyivät apsiksen lähellä molemmin puolin ulos ulommista laivoista. Keskilaivan pylväät päättyivät palkistoon. Sivulaivojen arkadeja kannatti 22 vihermarmorista pylvästä. Sivulaivojen seiniä ja arkadeja peitti marmori. Apsiksessa loistivat kullatut, kultaiset ja hopeiset valaisimet. Keskilaivassa oli seitsemän hopeista pöytää, joista yksi oli oletettavasti alttari ja toinen lahjoja varten. Kuorissa sijaitsivat Kristuksen, apostolien ja enkelten patsaat ja niiden yläpuolella hopealla kirjailtu korukatos. Lateraanibasilikan mitat ilman kuoriosaa olivat 75 m x 55 m, lisäksi 20 metriä pitkä kuori. Muurien perustukset olivat suuria kivilohkareita, paksuudeltaan 1,7 metriä, ja ne oli kaivettu jopa kymmenen metrin syvyyteen entisten kasarmien perustuksiksi. Apsiksen perustus oli kaivettu vielä tätäkin syvemmälle. Perustusten yläosa oli tasoitettu laastimuurauksella. Maanpäälliset seinät olivat kaikki tiilimuurausta.


title: San Giovanni in Laterano

text: Lateraanikirkko omistettiin alun perin yksinomaan Jeesus Vapahtajalle. Paavi asui viereisessä Lateraanipalatsissa sen valmistumisesta asti aina vuonna 1304 alkaneeseen Avignonin vankeuteen asti. Paavi Sergius III omisti 1000-luvulla kirkon myös Johannes Kastajalle ja paavi Lucius II evankelista Johannekselle. Paavin tuomiokirkkona se oli "kaikkien kirkkojen äiti", joka kirjoitettiin virallisen sisäänkäynnin viereen.


title: San Giovanni in Laterano

text: Antiikin aikaan kirkkoa kutsuttiin myös Kultaiseksi kirkoksi runsaiden kultakoristeidensa vuoksi. Vandaalit ryöstivät sen ja paavi Leo I korjautti sen noin vuonna 460 ja paavi Hadrianus I vielä uudestaan. Maanjäristys tuhosi sen jälleen 890-luvulla. Se korjattiin jälleen, kunnes neljänsadan vuoden jälkeen se paloi. Se paloi sen jälkeen vielä 1360-luvulla.


title: San Giovanni in Laterano

text: Lateraanikirkossa ja -palatsissa järjestettiin viisi ekumeenista kirkolliskokousta, joita kutsuttiin järjestämispaikkansa mukaan lateraanikonsiileiksi.


title: San Giovanni in Laterano

text: Paavi Nikolaus IV puratutti vuonna 1287 tai vuosina 1288–1292 San Giovannin vanhan apsiksen. Uudelleen apsis purettiin ja uusittiin vuonna 1878. Nikolaus IV:n rakennuttamassa apsiksessa oli keskiaikaisessa Roomassa harvinainen puolikaaren muotoinen deambulatorio, käytävä, joka muistuttaa ranskalaista muotoa, mutta myös varhaiskristittyjen hautausmaiden basilikojen deambulatoreja. Eugenius IV (1431–1447) jatkoi San Giovannin restaurointia. 1400-luvun lopulla paavi Sixtus V:n aikana arkkitehti Domenico Fontanan suunnittelema benedizion-loggia yhdistettiin Lateraanipalatsiin.


title: San Giovanni in Laterano

text: Paavi Innocentius X antoi vuonna 1646 arkkitehti Francesco Borrominin tehtäväksi saattaa San Giovanni alkupäiseen asuunsa. Borromini ei onnistunut jälleenrakentamisessa, mutta hänen tekemänsä muutokset olivat merkittäviä. Borromini käytti muun muassa edellä mainittuja arkadien pylväitä San Giovannin muutostöissä. Hän jätti ennalleen 1500-luvulta peräisin olevan koristetun sisäkaton. Borromini käytti taidokkaasti hyväksi sivulaivojen kattojen vaihtelevia korkeuksia. Basilikan uusklassinen julkisivu on Alessandro Galilein käsialaa vuodelta 1735. Rooman kristityille Lateraanikirkko ei koskaan tullut läheiseksi, vaan se edusti heille kirkon virallista puolta.


title: San Giovanni in Laterano

text: Vuonna 1929 Lateraanipalatsissa solmittiin Lateraanisopimukset Italian ja paavin välillä. Niissä paavi tunnusti Benito Mussolinin hallitseman Italian ja Italia vastineeksi luovutti paaville Vatikaanin ja antoi muitakin lupauksia.


title: San Giovanni in Laterano

text: Kirkossa on viisi laivaa. Keskilaivan pituus on 130 metriä ovelta piispanistuimelle kirkkosalin toiseen päähän. Keskilaivan pylväiden juurella on Camillo Rusconin 1700-luvun alussa veistämät suuret kahdentoista apostolin patsaat, joista yksi Paavali. Pylväiden yläpäissä on Alessandro Algardin ja hänen oppilaidensa tekemiä kohokuvia Raamatun tapahtumista. Vielä niiden yläpuolella on ikkunat ja niiden välissä maalauksia profeetoista. Puinen värikäs katto on alun perin 1500-luvulta. Paavi Pius V palautti sen alkuperäiseen kuntoon 1700-luvulla. Kattoon liitettiin hänen vaakunansa. Lattia on kosmaattien työtä 1400-luvulta, ja sen palautti entiselleen Borromini.


title: San Giovanni in Laterano

text: Kirkon baldacchino eli pääalttarin yllä oleva katos on alkuaan 1300-luvulta, ja se uudistettiin 1800-luvulla. Pääalttari on paavillinen ja vain paavi saa pitää siltä jumalanpalveluksen. Lateraanikirkko on paavin tuomiokirkko, joten aivan kirkkosalin päässä oleva koristeellinen piispanistuin on paavin virallinen valtaistuin. Apsiksessa paavin piispanistuimen yllä on suuri mosaiikki, johon on kuvattu Jeesus, Pyhä Henki, kuusi Uuden testamentin henkilöä, kaksi muuta pyhimystä, jotka ovat kuvattu Raamatun henkilöitä pienemmiksi niin sanotussa tärkeysperspektiivissä, paavi, kaikkia pyhimyksiä pienempänä, sekä eläimiä, enkeleitä ja muita ihmisiä.


title: San Giovanni in Laterano

text: Lateraanikirkon edustan aukiolla on egyptiläinen obeliski, joka on veistetty farao Thutmosis III:n aikana 1400-luvulla eaa. Obeliski seisoi alun perin Theban Amonin temppelin pylonien, kunnes Konstantinus Suuri toi sen Roomaan. Roomassa se pystytettiin Circus Maximuksen keskikorokkeelle, josta se 1587 löydettiin kolmeen osaan katkenneena ja maahan hautautuneena. Paavi Sixtus V pystytti sen uudelleen nykyiselle paikalleen ja lisäsi huipulle pronssisen ristin.


title: San Giovanni in Laterano

text: Varhaiskristillisellä ajalla vain tuomiokirkoissa oli kastekappeli, jotka olivat siihen aikaan myös ainoita paikkoja, joissa suoritettiin kasteita. Lateraanikirkon kastekappeli on Rooman ja lännen ensimmäinen kastekappeli. Se on yhtä vanha kuin kirkko itse. Se on omistettu Johannes Kastajalle, minkä vuoksi kirkkokin myöhemmin omistettiin hänelle. Kastekappeli on muodoltaan kahdeksankulmio ja sen keskellä on suurehko kasteallas. Legendan mukaan keisari Konstantinus kastettiin Lateraanikirkon kastekappelissa.


title: Juho Lehmus

text: Johannes (Juho) Lehmus (sukunimi aiemmin Lindgren) (19. joulukuuta 1858 Orivesi – 6. huhtikuuta 1918 Tampere) oli pohjoishämäläinen suutari ja pienviljelijä, joka oli sosiaalidemokraattien kansanedustajana 1917.


title: Juho Lehmus

text: Lehmuksen vanhemmat olivat suutari Juha Kustaa Lindgren ja Manta Matintytär. Lehmus toimi suutarina ja pienviljelijänä Orivedellä vuoteen 1918 saakka. Hän oli naimisissa vuodesta 1880 Hedvig Sofia Sjöblomin kanssa.


title: Juho Lehmus

text: Lehmus oli SDP:n kansanedustajana 1917 edustaen Hämeen läänin pohjoista vaalipiiriä.


title: Juho Lehmus

text: Suomen sisällissodan aikana valkoiset vangitsivat Lehmuksen 5. huhtikuuta 1918 ja hänet teloitettiin seuraavana päivänä Tampereella.


title: Pontus Artti

text: Pontus Kaarlo Artti (vuoteen 1896 Tegström; 1. tammikuuta 1878 Ylitornio – 30. heinäkuuta 1936 Helsinki) oli suomalainen diplomaatti, toimittaja ja kirjailija.


title: Pontus Artti

text: Pontus Artin vanhemmat olivat nimismies Karl Gustaf Tegström ja Mathilda Kajander. Hän pääsi ylioppilaaksi Oulun lyseosta vuonna 1896 ja toimi aluksi teatteri- ja lehtimiehenä. Artti oli "Turun Sanomien" päätoimittajana 1910–1917.


title: Pontus Artti

text: Artti oli Hankkijan osastopäällikkönä 1918–1919 ja siirtyi sitten vuonna 1919 ulkoasianhallinnon palvelukseen. Hän toimi ulkoministeriön kansliapäällikkönä 1921–1927. Hän oli Suomen lähettiläänä Moskovassa 1927–1930 ja Roomassa 1931–1936.


title: Pontus Artti

text: Pontus Artti oli naimisissa vuodesta 1906 Eeva Hilda Amanda Wentinin kanssa.


title: Työeläkekuntoutus

text: Työeläkekuntoutus on työ- ja ansioeläkelainsäädännön (yksityiset yritykset, valtio- ja kuntatyönantaja, kirkko) perusteella pääasiassa eläkepoliittisesta lähtökohdasta järjestettävää ammatillista kuntoutusta, johon eläkevakuutetulla on laissa säädetyin edellytyksin subjektiivinen oikeus. Kuntoutusta on järjestettävä vakiintuneesti työelämässä olevalle henkilölle, jos hänellä on sairaudesta tai vammasta johtuva riski joutua lähivuosina työkyvyttömyyseläkkeelle hyvästä hoidosta ja hänelle mahdollisesti annettavasta lääkinnällisestä kuntoutuksesta huolimatta.


title: Työeläkekuntoutus

text: Työeläkekuntoutusta koskeva lainsäädäntö uudistettiin vuonna 2004 tukemaan laajaa eläke- ja työvoimapoliittista uudistusta, jonka tarkoituksena on myöhentää eläkkeelle siirtymistä lähivuosikymmeninä muutamalla vuodella. Työeläkekuntoutusta koskevasta päätöksestä on hakijalla muutoksenhakuoikeus. Eläkelainsäädäntö yleisesti ottaen edellyttää, että henkilön kuntoutusmahdollisuudet selvitetään aina ennen eläkehakemuksen käsittelyä.


title: Työeläkekuntoutus

text: Työeläkekuntoutus on useimmiten työpaikalla tapahtuvaa kuntoutusta eli työkokeilua, työhönvalmennusta tai muuta työpaikalla tapahtuvaa kuntoutumista tukevaa toimintaa. Jos nämä ratkaisut eivät tunnu sopivilta tai riittäviltä, työeläkekuntoutuksena voidaan järjestää kurssimuotoista tai pitempää ammatillista uudelleenkoulutusta tai oppisopimuskoulutusta. Työssä tarvittavia apuvälineitä voidaan myöntää kuntoutuksena tai yrittäjälle ja ammatinharjoittajalle voidaan antaa elinkeinoapua. Edellä olevista osista koostuvan kuntoutusohjelman valmistelemiseksi ja tukemiseksi voidaan järjestää myös neuvontaa, ohjausta ja kuntoutussuunnitelman laatimiseksi tarpeellisia moniammatillisia palveluja esimerkiksi siihen erikoistuneissa kuntoutustutkimuslaitoksissa.


title: Työeläkekuntoutus

text: Työeläkekuntoutuksen muodostaman kokonaisuuden toteuttamisessa keskeistä on työeläkelaitosten kuntoutussuunnittelijoiden ohjaus, neuvonta ja koordinointityö kuntoutujan, työpaikan ja muiden ammattihenkilöiden kesken. Kuntoutustoimenpiteiden aikana työeläkekuntoutuja saa toimeentulonsa kuntoutusrahana, kuntoutustukena tai kuntoutuskorotuksena tilanteesta riippuen. Lisäksi kuntoutuksen korvataan muita kuntoutukseen liittyviä kustannuksia kuten matkakuluja ja koulutuksen kuluja.


title: Työeläkekuntoutus

text: Työeläkevakuuttajat TELA on määritellyt työeläkekuntoutuksen kehittämisen painoalueet seuraavalla tavalla:


title: Työeläkekuntoutus

text: Huomiota herättää tässä visiossa se, että työhallintoa ja sen kanssa mahdollisesti käytävää yhteistyötä ei mainita lainkaan.


title: Evergreen Marine

text: Evergreen Marine Corporation (), ()on taiwanilainen kontteja meritse kuljettava yhtiö, joka palvelee pääasiassa Aasian itärannikkoa ja Pohjois-Amerikan länsirannikkoa 150 konttilaivallaan. Se on osa Evergreen Group -konsernia, joka muodostuu kuljetusyrityksistä ja alaan liittyvistä yhtiöistä. Evergreen liikennöi 240 satamaan 80 maassa ja se on neljänneksi suurin konttiyhtiö A.P. Møller-Mærsk Gruppenin, Mediterraneanin ja CMA CGM:n jälkeen. Yhtiön alaa ovat laivaliikenne, konttien ja laivojen valmistus, satamapalvelut sekä kiinteistöjen kehittäminen. Evergreenin tytäryhtiöitä ovat muun muassa taiwanilainen Uniglory Marine Corp., brittiläinen Hatsu Marine Ltd. ja italialainen laivaliikenneyhtiö Italia Marittima S.p.A. Vuonna 2007 Hatsu, Italian Marittima ja Evergreen yhdistyivät yhdeksi Evergreen Line -yhtiöksi.


title: Evergreen Marine

text: Useimmat Evergreenin konteista on maalattu vihreiksi ja niiden kylkiin on maalattu valkoisin kirjaimin sana Evergreen. Uniglory-yhtiön kontit on maalattu samalla tavalla, mutta sen kontit ovat väriltään kirkkaan oransseja. Evergreenin jäähdytetyissä konteissa on päinvastainen väritys: valkoiset kontit, joissa on vihreät kirjaimet.


title: Evergreen Marine

text: Yhtiön perusti 1. syyskuuta 1968 yhtiön hallituksen puheenjohtaja, miljardööri, tohtori Yung-Fa Chang. Siitä lähtien Evergreen Marine on laajentunut käsittämään muitakin laivaliikenneyhtiöitä kuten taiwanilaisen Uniglory Marine Corp. -yhtiön 1984, brittiläisen Hatsu Marine Ltd:n 2002 ja 1993 Italia Marittiman, joka aiemmin oli Lloyd Triestino, ja joka perustettiin 1835 nimellä Österreichischer Lloyd. Uniglorysta tehtiin 1999 yhtiön osasto. Evergreen Marine on myös 1989 perustetun EVA Airwaysin ja 1998 perustetun Uni Airin osakas.


title: Evergreen Marine

text: Vuonna 2005 Evergreen Marine (mukaan lukien Uniglory, Italia Marittima ja Hatsu) liikennöi 153 konttilaivalla, jotka pystyivät kuljettamaan 439 538 kappaletta 20 jalkaa (6 metriä) pitkiä kontteja (TEU, twenty-foot equivalent unit).


title: Evergreen Marine

text: Evergreenin konttilaivat vuodesta 1975


title: Kategoria (filosofia)

text: Kategoria ("entiteettiluokka", "perusluokka") tarkoittaa filosofiassa (erityisesti ontologiassa) yleisimpiä todellisuuden olemuksia tai yleisimpiä käsitteitä, peruskäsitteitä.


title: Kategoria (filosofia)

text: Filosofeilla on ollut hyvin erilaisia näkemyksiä siitä, mitä kategorioita on olemassa. Olevan kategorioina on pidetty esimerkiksi fyysisiä kappaleita, mieliä, ominaisuuksia, relaatioita, aikaa ja avaruutta sekä tapahtumia.


title: Kategoria (filosofia)

text: Aristoteelisessa perinteessä oleva on mitä tahansa, minkä voidaan sanoa "olevan" sanan 'oleminen' missä tahansa merkityksessä. Olevan kategorioita voidaan siis ajatella erilaisina olemisen tapoina. Täsmällisemmin kategoriat ovat asioiden kaikkein yleisimmän tason luokkia, eli luokkia joita ei voida enää palauttaa mihinkään muuhun yleisempään luokkaan.


title: Kategoria (filosofia)

text: Aristoteleen filosofiassa kategorialla ("summum genus" tai "genus generalissimum") tarkoitetaan olemusta, joka ei ole minkään suvun ("genus") laji ("species"), eli kaikkein ylimpänä hierarkiassa olevia käsitteitä. Hän esitteli teoksessaan "Kategoriat" seuraavat kymmenen kategoriaa:Substanssin käsitteen sisältö on edelleen filosofisen keskustelun aihe.


title: Kategoria (filosofia)

text: Stoalaiset lukivat kategorioiksi seuraavat neljä:Immanuel Kant esitti teoksessaan "Puhtaan järjen kritiikki" seuraavan järjestelmän:Charles S. Peirce, joka oli tutkinut sekä Kantin että Aristoteleen teorioita, esitti kolmen kategorian järjestelmän: "ensiys", "toiseus" ja "kolmannuus", jota hän käytti usein myöhemmissä teoksissaan. Edmund Husserl kirjoitti laajalti kategoriajärjestelmistä osana fenomenologiaansa.


title: Kategoria (filosofia)

text: Nykyaikaisia kategoriajärjestelmiä ovat esittäneet Wilfrid Sellars (1974), Reinhardt Grossman (1983), Ingvar Johansson (1989), J. Hoffman ja G. S. Rosenkrantz (1994), Roderick Chisholm (1996), sekä Barry Smith (2003). Gilbert Rylelle (1949) kategoria (erityisesti kategoriavirhe) oli keskeinen semanttinen käsite, mutta sillä on vain vähän yhteyksiä ontologisiin kategorioihin.


title: Albert Raitanen

text: Kustaa Albert Raitanen (12. lokakuuta 1886 Hinnerjoki – toukokuussa 1918 Lahti) oli sosiaalidemokraattinen luennoitsija ja kansanedustaja.


title: Albert Raitanen

text: Raitasen vanhemmat olivat torppari Kustaa Vihtori Raitanen ja Iida Sofia Erlandintytär. Raitanen työskenteli maatyömiehenä ja renkinä Hinnerjoella ja myöhemmin Turun läänin pohjoisen vaalipiirin sos.dem. luennoitsijana. Hän oli SDP:n kansanedustajana 1917 edustaen samaa vaalipiiriä.


title: Albert Raitanen

text: Suomen sisällissodan loppuvaiheessa Raitanen katosi Lahdessa toukokuun alussa 1918. Hänet nähtiin Lahdessa ennen taistelun alkua mutta sen jälkeen hänen vaiheistaan ei tiedetä.


title: Vincent de Paul

text: Pyhä Vincent de Paul (24. huhtikuuta 1581 Pouy – 27. syyskuuta 1660 Pariisi) oli ranskalainen roomalaiskatolinen pappi, miespyhimys ja hengellisten yhteisöjen perustaja. Hän on hyväntekeväisyysyhteisöjen, hevosten, sairaaloiden, lepran, kadonneiden asioiden, vankien, vapaaehtoisten, hengellisen avun, Pyhä Vincent de Paul -yhteisöjen, Madagaskarin ja Virginian Richmondin hiippakunnan suojeluspyhimys. Pyhimyksen tunnuksia ovat 1500-luvun pappi tekemässä hyväntekeväisyyttä, kirja sydämen kanssa, orpokodin tai sairaalan malli, sekä pappi lapsi sylissään. Hänen kerrotaan kirjoittaneen elinaikanaan yli 30 000 kirjettä ja hän perusti vuonna 17. huhtikuuta 1625 yhteisön "Congregatio Missionis", jolla oli 2952 pappia, 3582 miessääntökuntalaista ja 508 seurakuntaa vuonna 2016, sekä vuonna 1633 yhteisön "Societas Filiarum Caritatis a S. Vincentio de Paulo" yhdessä pyhän Louise de Marillacin kanssa. Paavi Benedictus XIII julisti Vincentin autuaaksi 13. elokuuta 1729 Kirkkovaltion Roomassa ja paavi Klemens XII julisti hänet pyhimykseksi 16. kesäkuuta 1737 samoin Kirkkovaltion Roomassa. Katolisessa kirkossa miehen juhlapäivää vietetään 27. syyskuuta eli päivänä jona hän kuoli 79-vuotiaana.


title: Vincent de Paul

text: Roomalaiskatolisessa messussa pyhää Vincentiä on muistettu seuraavanlaisella latinankielisellä kollehtarukouksella:


title: Vincent de Paul

text: ""Orémus."


title: Vincent de Paul

text: "Deus, qui, ad evangelizándum paupéribus et ecclesiástici órdinis decórem promovéndum, beátum Vincéntium apostólica virtúte roborásti: præsta, quǽsumus; ut, cuius pia mérita venerámur, virtútum quoque instruámur exémplis.""


title: Vincent de Paul

text: Pyhä Vincent eli seuraavien 12 paavin hallintoaikoina: Gregorius XIII, (1572-85) Sixtus V, (1585-90) Urbanus VII, (1590) Gregorius XIV, (1590-91) Innocentius IX, (1591) Klemens VIII, (1592-1605) Leo XI, (1605) Paavali V, (1605-21) Gregorius XV, (1621-23) Urbanus VIII, (1623-44) Innocentius X, (1644-55) ja Aleksanteri VII. (1655-67)


title: Vincent de Paul

text: Pyhä Vincent de Paul syntyi köyhään talonpoikaisperheeseen Pouyn kylään 24. huhtikuuta 1581 ja sai varhaisen koulutuksensa fransiskaaneilta. Hän opiskeli teologiaa Toulousen yliopistossa ja valmistui papiksi vuonna 1600 jääden Toulouseen joksikin aikaa. Hän valmistui Toulousen yliopistosta vuonna 1604 ja väitetään, että hän joutui merirosvojen vangiksi ja myytiin orjaksi, mutta pääsi lopulta vapaaksi. Hän jatkoi opintojaan Roomassa ja muutti sitten pysyvästi Pariisiin, jossa Pierre de Bérulle toimi hänen hengellisenä ohjaajanaan ja uskoi pyhimykselle Clichyn seurakunnan. Pyhä Vincent toimi esimerkiksi hengellisenä ohjaajana. Hän vietti elämäänsä saarnaten missioita ja auttaen köyhiä, lopulta perustaen hengelliset yhteisöt "Congregatio Missionis" 17. huhtikuuta 1625 ja pyhän Louise de Marillacin kanssa "Societas Filiarum Caritatis a S. Vincentio de Paulo:"n vuonna 1633. Näistä jälkimmäinen oli ensimmäinen ei-luostaroitunut naisille tarkoitettu hengellinen instituutio, joka omistui aktiivisille hyväntekeväisyyden teoille. Pyhä Vincent teki hyväntekeväisyystyötä, kunnes lopulta kuoli 79-vuotiaana Pariisissa 27. syyskuuta 1660.


title: Vincent de Paul

text: Pyhän Vincent de Paulin elämä voidaan jakaa seuraaviin vaiheisiin:


title: Tatjana Šikolenko

text: Tatjana Ivanovna Šikolenko () eli Tatsjana Ivanauna Šykalenka () (s. 10. toukokuuta 1968 Krasnodar, Neuvostoliitto) on venäläinen entinen keihäänheittäjä.


title: Tatjana Šikolenko

text: Šikolenko edusti aluksi Valko-Venäjää, kunnes vaihtoi 1996 edustamakseen maakseen Venäjän. Hän voitti 1991 kultaa Universiadeissa. Vuonna 1998 hän voitti EM-hopeaa Budapestin EM-kisoissa ja oli kauden lopussa toinen GP-finaalissa. Seuraavana vuonna hän voitti MM-hopeaa Sevillan MM-kisoissa tuloksella 66,37. Sydneyn olympialaisissa 2000 hän oli seitsemäs ja kauden lopussa GP-finaalissa neljäs. Hän sijoittui yhdeksänneksi Edmontonin MM-kisoissa 2001. Vuonna 2002 hän voitti Euroopan cupin sekä heitti Münchenin EM-kisoissa neljänneksi, GP-finaalissa kolmanneksi ja yleisurheilun maailmancupissa toiseksi. Seuraavana vuonna hän voitti Venäjän-mestaruuden, MM-hopeaa Pariisin MM-kisoissa ja .


title: Tatjana Šikolenko

text: Šikolenkon isosisko Natalja Šikolenko on myös menestynyt keihäänheittäjä.


title: Vilho Lehokas

text: Wilhelm (Vilho) Bernhard Lehokas (sukunimi aiemmin Löfqvist) (24. huhtikuuta 1876 Messukylä – toukokuussa 1918 Viipuri) oli verhoilija ja sosiaalidemokraattinen puhuja ja kansanedustaja.


title: Vilho Lehokas

text: Lehokkaan vanhemmat olivat pellavatehtaan työmies Henrik Löfqvist ja Anna Kaisa Lindgrén. Hän työskenteli verhoilijana Tampereella ja Helsingissä sekä toimi sos.dem. puolueen puhujana Helsingissä 1903–1913. Lehokas oli naimisissa vuodesta 1907 Ida Maria Salmisen kanssa.


title: Vilho Lehokas

text: Lehokas oli SDP:n kansanedustajana 1917 edustaen Viipurin läänin itäistä vaalipiiriä.


title: Vilho Lehokas

text: Suomen sisällissodan loppuvaiheessa Lehokas vangittiin Viipurissa ja hänet ammutiin Viipurin vankileirillä toukokuussa 1918.


title: Ouen

text: Pyhä Ouen (myös Audoenus, Dado, Owen, s. noin vuonna 600 Sancyssa lähellä Soissonsia Ranskassa - k. 686 Clichyssa, Ranskassa) on yksi katolisen kirkon pyhimyksistä, jonka muistopäivä on 24. elokuuta. Hän toimi eläessään kahden frankkien kuninkaan, Klotar II:n ja Dagobert I:n kanslerina. Vuonna 636 hän lähti voidakseen perustaa Rebaisin luostarin ja saadakseen pappisvihkimyksen. Vuonna 641 hänestä tuli Rouenin piispa. Huolimatta osallistumisestaan myös politiikkaan, esimerkiksi toimien kuningatar Bathilden neuvonantajana, oli hän myös piispana aktiivinen perustaen luostareita ja vastustaen kirkon viroilla käytävää kauppaa.


title: Legio I Minervia

text: Legio I Minervia oli roomalainen legioona. Domitianus perusti sen vuonna 82 chatti-heimoa vastaan käymäänsä sotaa varten. Legioonan päätukikohta oli Bonn Germania Inferiorissa. Legioonan täydellinen nimi oli ilmeisesti "Legio I Flavia Minervia" Domitianuksen "gens" Flaviuksen ja hänen suosikkijumalattarensa Minervan mukaan. Legioonan tunnus oli Minervan patsas ja myös Oinas.


title: Legio I Minervia

text: Pian perustamisensa jälkeen legioona oli mukana kukistamassa Lucius Antonius Saturninuksen kapinaa. Tästä hyvästä Domitianus antoi legioonalle lisänimen "Pia Fidelis Domitiana" (osapuilleen "Domitianuksen uskollinen ja luotettava"). Domitianuksen murhan jälkeen vuonna 96 "Domitiana" ja "Flavia" jätettiin pois legioonan nimestä.


title: Legio I Minervia

text: Legioona taisteli Trajanuksen Daakian sodassa ja sen komentajana toimi muun muassa tuleva keisari Hadrianus. Sodan jälkeen legioona palasi Reinille. Myöhemmin legioona taisteli Lucius Veruksen sodassa Parthiaa vastaan (161 - 166) ja Marcus Aureliuksen Markommannisodassa. Vuoden 193 sisällissodassa legioona tuki Septimius Severusta.


title: Legio I Minervia

text: 200-luvulla legioona tuki Gallian keisarikuntaa. Legioona oli vielä Bonnissa 300-luvulla. Frankin valtasivat ja tuhosivat Bonnin noin 353, jonka jälkeen legioona häviää historiasta.


title: Luokka (filosofia)

text: Luokka on metafysiikan (erityisesti ontologian) käsite, joka erotetaan joskus tyypeistä ja (luonnollisista) luokista. On mahdollista puhua ihmisten "luokasta", samoin kuin ihmisten "tyypistä" tai "luonnollisesta lajista". Erona ei välttämättä ole se, että kyseessä olisivat erilaiset olevan kategoriat, vaan se, että vaikka kaikkia käsitellään tavallaan abstrakteina olioina, luokkia ei yleensä ajatella universaaleiksi, kun taas tyypit ajatellaan. Siitä, luetaanko luonnolliset lajit universaaleiksi, on erilaisia mielipiteitä.


title: Luokka (filosofia)

text: Luokista, tyypeistä ja lajeista puhuttaessa puhetavoissa on kuitenkin eroja. Sanomme, että Sokrates on tyypin "token" tai luonnollisen lajin ”ihmisolento” "instanssi" eli esiintymä. Sen sijaan sanomme, että Sokrates on ihmisolentojen luokan "jäsen". Emme sanoisi, että Sokrates on tyypin ja ihmisten lajin jäsen, emmekä, että hän on luokan tyyppi (tai laji). Luokilla siis on jäseniä, kun taas tyypeillä ja lajeilla on tokeneita tai instansseja, vastaavasti.


title: Korkkitammi

text: Korkkitammi ("Quercus suber") on ainavihreä tammilaji, joka kasvaa luonnonvaraisena Lounais-Euroopassa ja Luoteis-Afrikassa.


title: Korkkitammi

text: Korkkitammi voi kasvaa 20 metrin mittaiseksi, mutta on usein kitukasvuisempi. Lehdet ovat 4–7 cm pitkät, heikosti liuskoittuneet tai karkeasti hammaslaitaiset. Terhot ovat 2–3 cm pitkiä. Korkkitammen kuoreen muodostuu paksu kerros korkkia.


title: Korkkitammi

text: Korkkitammia viljellään laajalti Välimeren alueella korkkiteollisuutta varten, tärkeimpänä tuottajamaana on Portugali. Korkkia kerätään 10–12 vuoden välein samasta puusta. Korkinkeruu ei vahingoita puuta, vaan tilalle kasvaa uusi korkkikerros. Ensimmäinen korkinkeruu suoritetaan noin 25-vuotiaille puille. Työ tehdään ilman koneita. Korkkitammi elää 150–250 -vuotiaaksi. Sitä käytetään joskus myös koristekasvina.


title: Korkkitammi

text: Korkkitammimetsät ovat myös tärkeitä elinpaikkoja monille uhanalaisille eläimille, kuten espanjanilves ("Lynx pardinus") ja iberiankeisarikotka ("Aquila adalberti").


title: Osk. Huttusen säätiö

text: Osk. Huttusen säätiö on suomalainen yksityinen säätiö, joka tukee suomalaista kulttuuria jakamalla apurahoja tohtorin tutkintoon johtavia, ulkomaisessa yliopistossa suoritettavia tieteellisiä jatko-opintoja varten sekä ulkomailla tapahtuvaa väitöskirjan jälkeistä tutkimustyötä varten. Sen perusti kauppaneuvos Oskar Huttunen (1865–1955) testamentillaan. Säätiön toiminta käynnistyi vuonna 1957 ja sen varat on sijoitettu metsäomaisuuteen ja arvopapereihin.


title: Osk. Huttusen säätiö

text: Vuonna 1965, kun oli kulunut 100 vuotta Osk. Huttusen syntymästä, säätiön hallitus alkoi myöntää apurahoja enintään 25-vuotiaille suomalaisille tieteellisiin jatko-opintoihin Englannin vanhimmissa yliopistoissa (Cambridge ja Oxford; nykyään myös muut ulkomaiset yliopistot ja tutkimusinstituutit tulevat kyseeseen). Nämä "Osk. Huttusen säätiön apurahat" myönnetään kahdeksi vuodeksi ja lisähakemuksesta apurahakautta voidaan jatkaa yhdellä vuodella. Vuodesta 2004 alkaen säätiö on jakanut myös post-doc -apurahoja.


title: Osk. Huttusen säätiö

text: Ennen vuotta 2007 Osk. Huttusen säätiön apuraha oli myönnetty 114 suomalaiselle (näistä neljä oli post-doc -apurahoja).


title: Osk. Huttusen säätiö

text: Osk. Huttusen säätiön apurahan ovat saaneet muiden muassa Alec Aalto (1966), Mauri Valtonen (1970), Risto Jääskeläinen (metropoliitta Ambrosius; 1970), Kirsti Simonsuuri (1970), Martti Häikiö (1972), Risto M. Nieminen (1972), Erkki Kourula (1973), Pekka Sauri (1978), Osmo Pekonen (1983), Ismo Dunderberg (1988), Heidi Liehu (1989), Markku Ruotsila (1994) ja Johanna Rusanen (1998).


title: Esiintymä

text: Esiintymä voi tarkoittaa seuraavia:


title: M/S Stena Scanrail

text: M/S Stena Scanrail () on ropax-rahtilaiva, jolla Stena Line -varustamo liikennöi Ruotsin Göteborgin ja Tanskan Frederikshavnin väliä. Matka-aika on 3 tuntia 15 minuuttia. Laivan kotisatama on Göteborg ja se liikennöi Ruotsin lipun alla. Laiva voi kuljettaa 65 matkustajaa ja sen rahtikapasiteetti on 900 kaistametriä.


title: M/S Stena Scanrail

text: Laivan valmistuttua se luovutettiin Stena Ab:lle ja vuokrattiin Seatrader nimisenä Kanadaan Marine Atlantic -varustamolle vuosiksi 1973–1976. Vuonna 1976 laivaa pidennettiin 32 metriä Saksassa ja se vuokrattiin Välimerelle kyproslaiselle Bahjah Navigation -varustamolle. Tällöin se sai nimekseen Bahjah. Vuonna 1982 vuokralainen vaihtui ja laiva sai nimekseen Stena Searider ja seuraavana vuonna Searider. Vuonna 1984 laiva siirtyi Stena Ab:lle, jolloin se sai nimekseen Trucker. Stena Searider nimen laiva sai 1985 ja usean lyhytaikaisen vuokraajan ja reitin jälkeen laiva sai 1987 nykyisen nimensä Stena Scanrail ja nykyisen Göteborg–Frederikshavn-reittinsä.


title: Ċensu Tabone

text: Vincent "Ċensu" Tabone (30. maaliskuuta 1913 – 14. maaliskuuta 2012) oli maltalainen nationalistisen puolueen poliitikko ja maansa entinen presidentti (1989–1994).


title: Ċensu Tabone

text: Tabone syntyi Rabatissa eli Victoriassa Gozon saarella. Hän oli yksi Niccolò Tabonen ja Elisa o.s. Callejan kymmenestä lapsesta. Hän aloitti opinnot Maltan yliopistossa vuonna 1930 ja hankki lääkärin koulutuksen. Hän erikoistui silmätauteihin saatuaan vuonna 1946 oftalmologian diplomin Oxfordin yliopistosta.


title: Ċensu Tabone

text: Tabone jatkoi lääkärintyötä vielä poliittisen uran alettua. Hänet valittiin parlamenttiin ensimmäisen kerran vuonna 1966, ja hän toimi muun muassa työministerinä 1966–1971 ja ulkoministerinä 1987–1989. Tabone oli Maltan neljäs presidentti. Hänen edeltäjänsä oli siirtymävaiheen presidentti Paul Xuereb ja seuraaja Ugo Mifsud Bonnici.


title: Ċensu Tabone

text: Näyttelijä Joseph Calleia oli Ċensu Tabonen serkku.


title: Guido de Marco

text:
Guido de Marco (22. heinäkuuta 1931 – 12. elokuuta 2010) oli maltalainen poliitikko. Hän toimi maansa presidenttinä vuosina 1999–2004. De Marco oli keskeinen hahmo Maltan liittymisessä Euroopan Unioniin.
Hän kuului Nationalistiseen puolueeseen.


title: Guido de Marco

text: Marco valmistui Maltan yliopistosta ja työskenteli varsinaisena ammattinaan lakimiehenä. Hän toimi useaan otteeseen ministerinä ennen nousemistaan presidentiksi. Hänet valittiin edustajainhuoneeseen ensimmäistä kertaa vuonna 1966.


title: Guido de Marco

text: Guido de Marco toimi vuosina 1987–1999 Maltan varapääministerinä ja vuosina 1990–1991 YK:n yleiskokouksen puheenjohtajana.


title: Lon Chaney, Sr.

text: Lon Chaney (1. huhtikuuta 1883 Colorado Springs, Colorado – 26. elokuuta 1930 Los Angeles, Kalifornia) lempinimeltään "Tuhansien kasvojen mies", oli mykkäelokuvien aikainen yhdysvaltalainen näyttelijä sekä ohjaaja ja käsikirjoittaja.


title: Lon Chaney, Sr.

text: Hän oli yksi varhaisen elokuvan monipuolisimmista ja elinvoimaisimmista näyttelijöistä. Hänet muistetaan parhaiten piinattujen, usein groteskien ja koeteltujen henkilöhahmojen karakterisoijana sekä rajoja rikkovasta maskeeraustaiteestaan.


title: Lon Chaney, Sr.

text: Lon Chaney syntyi Leonidas Frank Chaney -nimisenä Colorado Springsissä, Coloradossa Frank H. Chaneylle (1852–1927) ja Emma Alice Kennedylle (1855–1914); hänen isänsä oli pääasiassa englantilaista ja osin ranskalaista syntyperää ja James L. Chaneyn (1820–?) ja Caroline Uffnerin (1820–?) poika, ja hänen äitinsä oli taustaltaan irlantilainen Jonathan Ralstin Kennedyn (1825–1900) ja Mary E. Jonesin (1833–?) tytär.


title: Lon Chaney, Sr.

text: Chaneyn molemmat vanhemmat olivat kuuroja, ja kuurojen vanhempien lapsena Chaneysta kehkeytyi taidokas pantomiimikko. Hän aloitti uransa teatterilavoilla vuonna 1902, ja alkoi kierrellä suosituissa vaudevillen ja teatterin näyttämönumeroissa. Vuonna 1905 hän tapasi ja avioitui 31. toukokuuta laulaja Cleva Creightonin (oikealta nimeltään Frances Cleveland Creighton, 1889–1967) kanssa ja 10. helmikuuta vuonna 1906 heidän ensimmäinen lapsensa ja ainoa poikansa Creighton Tull Chaney (alias Lon Chaney, Jr.) syntyi Oklahoma Cityssä, Oklahomassa. Chaneyt jatkoivat matkustelua, asettuen Kaliforniaan vuonna 1910.


title: Lon Chaney, Sr.

text: Valitettavasti pariskunnan välille koitui aviollisia ongelmia ja huhtikuussa 1913 Cleva meni Majestic Theateriin Los Angelesin keskustassa, missä Lonilla oli meneillään "Kolb and Dill" -show ja yritti itsemurhaa elohopeakloridia nielemällä. Itsemurhayritys epäonnistui ja tuhosi hänen laulajan uransa; aiheuttamalla skandaalin ja avioeron se rasitti Chaneyn teatteriuraa ja sai hänet siirtymään elokuvien pariin. Avioero myönnettiin huhtikuussa 1914.


title: Lon Chaney, Sr.

text: Tuon aikakauden yksityiskohdat ovat hieman epäselviä, mutta vuosien 1912 ja 1917 välillä Chaney työskenteli Universal Studiosin sopimuksen alaisena sivurooleja tai luonnerooleja näytellen. Hänen erinomainen maskeeraustaitonsa toi hänelle lukuisia elokuvarooleja hyvin kilpailuhenkisessä osajakoatmosfäärissä. Tänä aikana Chaney ystävystyi avioliitossa elävään Joe De Grassen ja Ida May Parken ohjaajapariskuntaan, jotka antoivat hänelle merkittäviä rooleja elokuvissaan sekä kannustivat häntä näyttelemään makaabereita hahmoja.


title: Lon Chaney, Sr.

text: Chaney ystävystyi myös William Dudley Pelleyn kanssa, joka myöhemmin liittyi Silver Legioniin, amerikkalaiseen natsijärjestöön. Pelley kirjoitti kuusitoista käsikirjoitusta Hollywoodissa ollessaan, joista kahdessa Chaney oli päätähtenä. Chaney avioitui myös yhden hänen entisistä "Kolb and Dill" -show’n aikaisista kollegoista, Hazel Hastings -nimisen kuorotytön kanssa marraskuussa 1914. Hazelista tiedetään kaikkiaan hyvin vähän, lukuun ottamatta sitä että hänen liittonsa Chaneyn kanssa oli hyvin luja. Avioliiton solmimisen jälkeen uusi aviopari sai yhteishuoltajuuden Chaneyn kymmenvuotiaaseen poikaan Creightoniin, joka oli asunut erilaisissa kodeissa ja sisäoppilaitoksissa Chaneyn erottua vuonna 1913.


title: Lon Chaney, Sr.

text:
Vuonna 1917 Chaney oli merkittävä näyttelijä studiollaan, mutta hänen kuukausipalkkansa ei tehnyt kunniaa hänen asemalleen. Chaneyn kysyessä palkankorotusta studion johtokunnan jäsen William Sistrom vastasi hänelle, "et ansaitsisi koskaan saada sataa dollaria enemmän viikossa".
Jätettyään studion Chaney rehki vuoden ajan toimiakseen luonnenäyttelijänä. Se ei onnistunut ennen vuotta 1918, jolloin hän esitti merkittävän roolin William S. Hartin elokuvassa "Riddle Gawne", jossa Chaneyn kyvyt luonnenäyttelijänä on tunnustettu vilpittömällä tavalla.


title: Lon Chaney, Sr.

text: Vuonna 1919 Chaney teki läpimurtonsa "sammakkona" George Loane Tuckerin "The Miracle Manissa". Elokuva ei ainoastaan tuonut esille Chaneyn näyttelijäntaitoja, vaan myös hänen mestarillisen maskeeraustaitonsa. Kriitikoiden kehut ja yli kahden miljoonan dollarin brutto tekivät Chaneysta Yhdysvaltain johtavan luonnenäyttelijän.


title: Lon Chaney, Sr.

text: Chaney muistetaan pääasiassa mykkien kauhuelokuvien, kuten "Notre Damen kellonsoittajan" (1923) ja varsinkin "Suuren oopperan kummituksen" (1925), uranuurtajana. Hän sai kykynsä muuntaa itsensä itsekehiteltyjen maskeeraustekniikoiden käyttönsä ansiosta lempinimen "Tuhansien kasvojen mies". Vuonna 1925 "Movie"-lehdessä julkaistussa omaelämäkerrallisessa artikkelissa hän loi harvinaislaatuisen vilkaisun elämäänsä sanoessaan "äärimmilleen karakterisoinnin" olevan hänen erikoiskykynsä.